Ðe Vɔ̃ Ðu Dzia?\nGbetakpɔxɔ—Tata Si Míesrɔ̃na | January 15, 2003\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nNUKPƆSUSU si li be hoʋiʋli aɖe le nyui kple vɔ̃ ƒe gbɔgbɔwo dome le xexeame katã la na nuŋlɔlawo kple xexemenunyalawo yi edzi le nyawo susum le gbɔgblɔm le ŋutinya katã me. Gake agbalẽ aɖe li si me aʋa si le Mawu kple Abosam dome ŋuti nuŋlɔɖi vavãtɔ le. Agbalẽ mae nye Biblia. Ena nya siwo ku ɖe aʋa sia ŋu la me kɔ eye wòna mɔ si dzi woato anya amesi tututu ɖu dzi hã.\nLe ŋutsu kple nyɔnu gbãtɔ wɔwɔ megbe teti la, Satana Abosam, si nye gbɔgbɔmenuwɔwɔ makpɔmakpɔ aɖe, tɔ gbe Mawu ƒe dziɖulanyenye. To mɔ ka nu? To edodoɖa le ayeme be Mawu xe nu nyuiwo ƒe mɔ ɖe nuwɔwɔwo, eye be nu adze edzi na amegbetɔwo eƒe kpekpeɖeŋu manɔmee.—Mose I, 3:1-5; Nyaɖeɖefia 12:9.\nEmegbe le blemafofo Hiob ŋɔli la, Satana fɔ nya bubu ɖe te. Esi Satana di be yeagblẽ Hiob ƒe nuteƒewɔwɔ na Mawu me la, egblɔ be: “Ŋutigbalẽ ɖe ŋutigbalẽ teƒe, eye amegbetɔ atsɔ nusiwo katã le esi la, ana ɖe eƒe agbe ta.” (Hiob 2:4) Gbetɔamenya gã kae nye si! Esi Satana zã nya si nye “amegbetɔ” ɖe ŋkɔ Hiob teƒe ta la, ena ɖikeke ɖo amegbetɔ ɖesiaɖe ƒe nuteƒewɔwɔ ŋu. Ne woagblɔe tututu la, ete tɔ ɖe edzi be: ‘Amegbetɔ awɔ nusianu atsɔ aɖe eƒe agbee. Na mɔm ko nàkpɔ, mate ŋu atrɔ amesiame ɖa tso Mawu ŋu.’\nAmesi aɖu dzi le Mawu kple Abosam dome hoʋiʋlia me la nɔ te ɖe biabia eve ƒe ŋuɖoɖo dzi: Ðe amegbetɔ te ŋu le eɖokui dzi ɖum dzidzedzetɔea? Ðe Abosam te ŋu trɔ amesiame ɖa tso Mawu vavã la ŋua?\nÐe Amegbetɔwo Ate Ŋu Aɖu Wo Ðokui Dzi Dzidzedzetɔea?\nƑe akpe geɖe enye sia la, amegbetɔwo te dziɖuɖu ƒomevi vovovowo kpɔ. Wote dziɖuɖu hamehamewo, abe fiahawo ƒe dziɖuɖu, ame ŋkutawo ƒe dziɖuɖu, demokrasidziɖuɖu, ame ɖeka ko si kpɔ ŋusẽ ɖe nuwo dzi ƒe dziɖuɖu, Fasidziɖuɖu kple Kɔmiunistdziɖuɖu ene, kpɔ le ŋutinya me. Ðe nyateƒe si wònye be hiahiã gali be woayi edzi anɔ wo ɖɔlim kpɔ meɖee fia be dziɖuɖu ƒe mɔ vovovo siawo mesɔ oa?\nH. G. Wells ŋlɔ le agbalẽ si nye A History of the World, si wota le ƒe 1922 me, me be: “Kaka Romatɔwo nanya la, wova nɔ dziɖuɖumɔnu geɖewo tem kpɔ.” Eyi edzi be: “Enɔ tɔtrɔm ɣesiaɣi, metɔ ɖe ɖeka aɖeke dzi gbeɖe o. Le gɔmesese aɖe nu la, dziɖuɖumɔnu siwo tem wole kpɔ la do kpo nu. Le gɔmesese bubu nu la, wometee kpɔ vɔ o, eye Europa kple Amerika gakpɔtɔ le agbagba dzem be yewoakpɔ xexeame godoo ƒe kuxi si Romatɔwo do goe gbã la gbɔ egbea.”\nWoyi edzi le dziɖuɖuwo tem kpɔ va ɖo ƒe alafa 20 lia me. Hafi ƒe alafa ma nawu enu la, demokrasidziɖuɖu dzie dukɔ geɖewo va nɔ asi dam ɖo. Wobui be dziɖuɖu si me amesiame ƒe asi lee demokrasidziɖuɖu nye. Gake ɖe demokrasidziɖuɖu ɖee fia be amegbetɔ ate ŋu aɖu dzi Mawu manɔmee dzidzedzetɔea? Jawaharlal Nehru, si nye India dukɔa kplɔla tsã, yɔ demokrasidziɖuɖu be enyo gake hegblɔ kpee be: “Esi kpɔtɔeawo vlo ŋutɔ tae megblɔe ɖo.” Valéry Giscard d’Estaing, si nye Franseawo ƒe dukplɔla tsã, gblɔ be: “Míele kuxiwo me tom le demokrasidziɖuɖu si me wotiaa amewo ɖoa amehawo teƒe la me.”\nLe ƒe alafa atɔ̃lia D.M.Ŋ. gɔ̃ hã me la, Hela xexemenunyala Plato de dzesi kpɔtsɔtsɔ aɖe le demokrasidziɖuɖu ŋu. Le agbalẽ si nye A History of Political Theory ƒe nya nu la, eƒo nu tsi tre ɖe “dunyahelawo ƒe nanewo manyamanya kple ŋutetemanɔameŋu, si nye demokrasidziɖuɖu ƒe gbagbãƒe tɔxɛ aɖe ŋu.” Dunyahela siwo li egbea dometɔ geɖe fa konyi le alesi wòsesẽ be woakpɔ ame bibi siwo dze anɔ dziɖuɖua me la ŋu. The Wall Street Journal gblɔ be: “Ŋgɔnɔla siwo megava nɔa ɖeke me o ne kuxi siwo lolo wu wo la dze ŋgɔ wo la ƒe nu vea dɔme na” amewo. Eyi edzi be: “Ekua dzi na wo ne wokpɔe be ɖeko wole tɔtrɔm to eme hele nu fitifiti wɔm esime yewohiã na mɔfiame.”\nAzɔ bu blema Israel-fia Salomo ƒe dziɖuɖu ŋu kpɔ. Yehowa Mawu na nunya tɔxɛ Salomo. (Fiawo I, 5:9-14) Aleke nuwo nɔ na Israel-dukɔa le Salomo ƒe ƒe 40 dziɖuɖua me? Biblia ɖo eŋu be: “Yuda kple Israel sɔ gbɔ abe ƒutake ene; woɖua nu, noa nu, eye wokpɔa dzidzɔ.” Nuŋlɔɖia gblɔ hã be: “Yuda kple Israel dome amesiame nɔ eƒe weinka kple eƒe gboti te bɔkɔɔ, tso Dan vaseɖe Beer-Seba, le Salomo ƒe agbe me ŋkekewo me.” (Fiawo I, 4:20; 5:5) Esi fia nyanu nɔ wo dzi ɖum abe Yehowa Mawu, si nye Dziɖula makpɔmakpɔ si Ðeke Mesɔ Kpli O, teƒenɔla si wokpɔna ene ta la, dedienɔnɔ, nudzedziname, kple dzidzɔ si ɖeke mesɔ kpli o nɔ dukɔa me.\nVovototo gã kae nye si le amegbetɔwo ƒe dziɖuɖu kple Mawu tɔ dome! Ðe ame aɖe ate ŋu agblɔ nyateƒetɔe be Satana ɖu dzi le dziɖulanyenye ƒe nyaa mea? Ao, elabena nyagblɔɖila Yeremya gblɔe wòsɔ be: “Yehowa, menyae be, amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.”—Yeremya 10:23.\nÐe Satana Ate Ŋu Atrɔ Amesiame Ða tso Mawu Ŋua?\nÐe Satana kpɔ dzidzedze le asi si wòƒu akɔ be yeate ŋu atrɔ amesiame ɖa tso Mawu ŋu la mea? Le Biblia ƒe agbalẽ si nye Hebritɔwo ƒe ta 11 me la, apostolo Paulo yɔ ŋutsu kple nyɔnu nuteƒewɔla siwo nɔ anyi do ŋgɔ na Kristotɔwo ƒe ɣeyiɣia. Eyome wògblɔ be: “Ɣeyiɣi la made nam be, magblɔ nya le Gideon, Barak, Simson, Yefta, Dawid, Samuel kple nyagblɔɖila bubuwo ŋuti o.” (Hebritɔwo 11:32) Ðeko Paulo yɔ Mawu subɔla wɔnuteƒe siawo kpuie be “ɖaseɖilawo ƒe alilikpo gã ŋutɔ” aɖe. (Hebritɔwo 12:1) Menye alilikpo siwo kaka ɖe yame, siwo le falɛfalɛ hele lolome kple nɔnɔme aɖe koŋ mee Helagbe me nya si wozã na “alilikpo” le afisia la fia o, ke boŋ efia alilikpododo gã aɖe si ƒe nɔnɔme manya ɖɔ o. Esia sɔ elabena Mawu subɔla wɔnuteƒe siwo nɔ anyi va yi la sɔ gbɔ ale gbegbe be wole abe alilikpododo gã aɖe ene. Ẽ, le ƒe alafa siwo va yi me la, ameha gbogbo aɖewo siwo ƒe xexlẽme mele nyanya o tiae le woƒe lɔlɔ̃nu me be yewoatsɔ yewo ɖokui ana Yehowa Mawu ɖeɖeko.—Yosua 24:15.\nNuka kpɔmee míele le míaƒe ɣeyiɣia me? Togbɔ be woti Yehowa Ðasefowo yome hetsi tre ɖe wo ŋu vevie le ƒe alafa 20 lia me hã la, woƒe xexlẽme dzi ɖe edzi gbɔ miliɔn ade ŋu. Ame miliɔn asieke bubuwo hã dea ha kpli wo, eye amesiawo dometɔ geɖe le afɔɖeɖe nyuiwo wɔm be yewoava nɔ ƒomedodo kplikplikpli me kple Mawu.\nMawu ŋutɔ ƒe Vi, Yesu Kristo, ye ɖo asi si Satana ƒu akɔ be yeate ŋu atrɔ amegbetɔwo katã ɖa tso Yehowa ŋu la ŋu le mɔ si ƒo ɖesiaɖe ta nu. Fuwɔameti ŋuti vevesese helĩhelĩ gɔ̃ hã megblẽ eƒe fɔmaɖimaɖi me o. Le Yesu ƒe gbɔgbɔ mamlɛa me la, edo ɣli gblɔ be: “Fofo, asiwò me metsɔ nye gbɔgbɔ la de.”—Luka 23:46.\nSatana wɔa nusianu si wòate ŋui—tso tetekpɔwo dzi va ɖo yometiti ŋutɔŋutɔ dzi—tsɔ dzea agbagba be yeakpɔ ŋusẽ ɖe amegbetɔwo dzi. Ezãa “ŋutilã ƒe nudzodzro kple ŋkuwo ƒe ŋubiabiã kple agbe ƒe adegbe ƒuƒlu ƒoƒo” tsɔ tea amewo kpɔnae kple susu be yeate wo ɖa alo able wo woatrɔ ɖa tso Yehowa ŋu. (Yohanes I, 2:16) Satana ‘gbã ŋku hã na dzimaxɔsetɔwo ƒe tamesusu bene Kristo ƒe ŋutikɔkɔe nyanyui la ƒe kekeli nagaklẽ na wo o.’ (Korintotɔwo II, 4:4) Eye mesesẽna na Satana be wòazã ŋɔdzidodo kple amegbetɔwo vɔvɔ̃ atsɔ aɖo eƒe tameɖoɖoa gbɔe o.—Dɔwɔwɔwo 5:40.\nGake Abosam meɖu amesiwo le Mawu ƒe akpa dzi la dzi o. Wova dze si Yehowa Mawu eye ‘wolɔ̃e kple woƒe dzi blibo kple woƒe luʋɔ̃ blibo kple woƒe tamesusu blibo.’ (Mateo 22:37) Ẽ, Yesu Kristo kple ame siwo xexlẽme meli na o ƒe nuteƒewɔwɔ maʋãmaʋãe katã ɖo kpe edzi be woɖu Satana Abosam dzi gbidii.\nNukae Etsɔme Ahe Vɛ?\nÐe amegbetɔwo ayi edzi anɔ dziɖuɖuwo tem kpɔ tegbeea? Nyagblɔɖila Daniel gblɔe ɖi be: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.” (Daniel 2:44) Fiaɖuƒe si dziƒo ƒe Mawu la aɖo anyi lae nye dziƒodziɖuɖu si wòde Yesu Kristo si. Fiaɖuƒe ma kee Yesu fia eyomedzelawo be woado gbe ɖa abia be wòava. (Mateo 6:9, 10) Fiaɖuƒe ma ava tsrɔ̃ amegbetɔ dziɖuɖuwo katã le “Mawu, ŋusẽkatãtɔ la, ƒe ŋkeke gã la ƒe aʋawɔwɔ [si gbɔna]” me le anyigba bliboa katã dzi.—Nyaɖeɖefia 16:14, 16.\nNukae adzɔ ɖe Satana dzi? Biblia ɖɔ nusi ava dzɔ la be: “[Yehowa ƒe dɔla lé] ʋɔ driba, da xoxo, si nye Abosam kple Satana la, eye wòblae ƒe akpe ɖeka. Eye wòtsɔe ƒu gbe ɖe aʋli me, eye wòtu nu ɖe enu, eye wòtre enu, bena ne wòagable dukɔwo o, halase esime ƒe akpe ɖeka la nu nava yi.” (Nyaɖeɖefia 20:1-3) Ne wotsɔ Satana ƒu gbe ɖe dɔmawɔmawɔ ƒe aʋli me megbe ko hafi Yesu Kristo ƒe Ƒe Akpe Ðeka Dziɖuɖua adze egɔme.\nTeƒe dodzidzɔname kae nye si anyigba sia azu ɣemaɣi! Vɔ̃ɖinyenye kple amesiwo wɔnɛ la nu ayi keŋkeŋ. Biblia do ŋugbe be: “Woatsrɔ̃ ame vlowo . . . Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” (Psalmo 37:9-11) Naneke—amegbetɔ alo lã—mado ŋɔdzi na woƒe ŋutifafa o. (Yesaya 11:6-9) Woafɔ ame miliɔn geɖe siwo ɖekememasemase alo mɔnukpɔkpɔ si mesu wo si be woadze si Yehowa o wɔe be wode Abosam dzi va yi gɔ̃ hã ɖe tsitre eye woafia nu wo ku ɖe Mawu ŋu.—Dɔwɔwɔwo 24:15.\nKaka Ƒe Akpe Ðeka Dziɖuɖua nawu enu la, anyigba la aɖo paradiso ƒe nɔnɔme me, eye ameƒomea si le edzi la ade blibo. Ekema woaɖe asi le Satana ŋu hena “ɣeyiɣi vi aɖe,” eye eyome woatsrɔ̃e akpe ɖe amesiwo katã tsi tre ɖe Mawu ƒe dziɖulanyenye ŋu la ŋu.—Nyaɖeɖefia 20:3, 7-10.\nAmeka ƒe Akpa Dzie Nànɔ?\nƑe alafa 20 lia nye ɣeyiɣi aɖe si me Satana he gbegblẽ geɖe va anyigbaa dzi le. Gake le esi nɔnɔme siwo le anyigba dzi naɖee afia be eɖu dzi teƒe la, wonye dzesi siwo le eɖem fia be míele xexe vɔ̃ɖi sia ƒe ŋkeke mamlɛawo me boŋ. (Mateo 24:3-14; Nyaɖeɖefia 6:1-8) Menye vɔ̃ɖinyenye ƒe agbogbododo le anyigba dzi alo ame akpa gãtɔ ƒe nukpɔsusu ye nye nusiwo dzi woanɔ te ɖo anya amesi ɖu dzi o. Nusiwo dzi woanɔ te ɖoe nye amesi ƒe dziɖuɖu nyo wu kple nenye be ame aɖe subɔ Mawu tso lɔlɔ̃ me. Yehowa ɖu dzi le akpa evea siaa me.\nNe ɣeyiɣi si wona la ɖee fia xoxo be Satana tɔ medzɔ o la, nukatae Mawu ɖe mɔ vɔ̃ɖinyenye gakpɔtɔ le edzi yim? Yehowa le dzi gbɔm ɖi le “esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.” (Petro II, 3:9) Mawu ƒe didie nye “be, woaxɔ amewo katã, bene woava nyateƒe ƒe sidzedze la me.” (Timoteo I, 2:4) Neva eme be nàzã ɣeyiɣi si kpɔtɔ la atsɔ asrɔ̃ Biblia ahaxɔ ‘Mawu vavã ɖeka kolia la kple Yesu Kristo si wòdɔ ɖo ɖa la ŋuti sidzedze.’ (Yohanes 17:3) Adzɔ dzi na Yehowa Ðasefowo be yewoakpe ɖe ŋuwò ne sidzedze sia nasu asiwò ale be wò hã nàva kpe ɖe ame miliɔn geɖe siwo le tsitre sesĩe le amesi ɖu dzi ƒe akpa dzi la ŋu.\nYehowa Ðasefowo to nuteƒewɔwɔ me léle ɖe asi me ɖo kpe edzi be Satana do kpo nu\nNuteƒewɔla geɖe le Yehowa ƒe akpa dzi\nƉoe Ɖe Amewo Ɖoe Ɖe Amewo Ðe Vɔ̃ Ðu Dzia?\nw03 1/15 axa 4-7\nSatana ƒe Ƒe Alafae Wònyea?\nWoƒe Agbenɔnɔ Tsã Kple Fifia—Mawu ƒe Nya Trɔa Amewo\nÈxɔ Nyanyuia Dzi Se Ŋutɔŋutɔa?\nAleke Gbegbee Wò Xɔse Sẽ Ŋui?\n“Fiaɖuƒe Gbeƒãɖela Veviedonulawo” Kpe Ta Dzidzɔtɔe\n‘Ame Nyui Ƒe Nu Nyoa Mawu Ŋu’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 15, 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 15, 2003\nGBETAKPƆXƆ—TATA SI MÍESRƆ̃NA January 15, 2003


Nu Kawoe Wòle Be Manya Tso Amamaɖenuwo Ðoɖo Ða To Asitelefon Dzi Ŋu? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bashkir Bissau Guinean Creole Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hindi Hungarian Iban Icelandic Iloko Indonesian Italian Japanese Kazakh Kazakh (Arabic) Kikamba Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Mongolian Myanmar Nepali Norwegian Nzema Oromo Ossetian Pangasinan Papiamento (Curaçao) Persian Poland Tokunɔgbe Polish Portuguese Portuguese (Portugal) Quichua (Chimborazo) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tojolabal Tsonga Turkish Turkmen Ukrainian Urhobo Vietnamese Xhosa Yoruba Zulu\nNu kae nye amamaɖenuwo ɖoɖo ɖa to asitelefon dzi?\nElɔ foto siwo wole amama ɖe, gbɔdɔnyawo alo videowo ɖoɖo ɖe ame to asitelefon dzi ɖe eme. Ŋutsu aɖe gblɔ be: “Enye nu si bɔ egbea ŋutɔ. Ne mieŋlɔ nu ɖo ɖe mia nɔewo zi ɖeka alo zi eve aɖewo koa kaka mianya la, mieva le miaƒe fotowo ɖom ɖe mia nɔewo xoxo.”\nNu ka tae amewo wɔa nu sia? Ʋɔnudrɔ̃la ƒe kpeɖeŋutɔ aɖe gblɔ le nyadzɔdzɔgbalẽ si nye The New York Times me be sɔhɛ aɖewo bunɛ be “ne amewo kpɔ wò ahiãvi ƒe foto si me wòle amama le le wò asitelefon dzi la, woanya be èle ŋutsu me. Esiae le tsia dzi fifia.” Sɔhɛ aɖe yɔe gɔ̃ hã be enye “gbɔdɔnuwɔna si me afɔku mele o.” Egblɔ kpee be: “Esia mate ŋu ana nàfɔ fu alo axɔ nulɔdɔ o.”\nSusu bubu siwo ta sɔhɛwo ɖea foto woƒe ɣaɣlaƒewo ɖona ɖe wo nɔewo dometɔ aɖewoe nye:\nBe yewoƒe nu nalé dzi ame si yewodi be yewoadze ahiãe.\nElabena ame aɖe le amama ɖe foto ɖo ɖee eya ta eya hã di be yeaɖo ye tɔ ɖee ‘atsɔ ada akpe nɛ.’\nAfɔku kawoe le nuwɔna sia me?\nNe ènya ɖo wò foto ɖe ame aɖe to asitelefon dzi ko la, meganye tɔwò o, mègakpɔ ŋusẽ ɖe ale si wòazãe dzi kple ale si wòana woabu wòe hã dzi o. Amanda Lenhart si nye numekulawo ƒe tatɔ si ŋlɔ nu tso amamaɖenuwo ɖoɖo ɖa to asitelefon dzi ŋu le Pew Research Center gblɔ be: “Ele bɔbɔe egbea be woakaka amewo ƒe vodadawo kple sedzidadawo alo adzra wo ɖo be ame bubuwo nava kpɔ wu ale si wònɔ tsã.”\nLe go aɖewo me la\nAmewo ɖoa foto siwo me wole amama le la ɖe wo xɔlɔ̃ geɖewo abe modzakaɖenu ene\nÐekakpui aɖewo ɖoa woƒe ahiãviwo ƒe foto siwo me wole amama le ɖe amewo be yewoatsɔ ahe to na yewoƒe ahiãviawo le esi wogbe yewo ta.\nÈNYAA? Le go geɖe me la, wobu amamafotowo ɖoɖo ɖa to asitelefon dzi be esɔ kple ɖevigbɔdɔdɔ kple devigbɔdɔdɔ ƒe fotowo ɖoɖo ɖa amewo. Wotsɔ nya ɖe sɔhɛvi siwo ɖo amamafotowo ɖe wo nɔewo ŋu gɔ̃ hã be woɖi gbɔdɔnuwɔna gbegblẽwo ƒe fɔ.\nBiblia ƒo nu nyui tso ame siwo ɖe wo nɔewo ƒe vivisese le gbɔdɔdɔ me ŋu. (Lododowo 5:18) Ke hã eƒo nu tsi tsitre ɖe ame siwo meɖe wo nɔewo o ƒe gbɔdɔdɔ ŋu. Bu mawunyakpukpui siwo gbɔna ŋu kpɔ:\n“Migana woayɔ agbe gbegblẽ nɔnɔ kple makɔmakɔnyenye ƒomevi aɖeke alo ŋukeklẽ ŋkɔ teti gɔ̃ hã le mia dome o, . . . kple ŋukpenanuwɔwɔ alo bometsinyagbɔgblɔ, alo fefenya madzeto.”—Efesotɔwo 5:3, 4.\n“Miwu miaƒe ŋutinu siwo le anyigba dzi, le agbe gbegblẽ nɔnɔ, makɔmakɔnyenye, gbɔdɔdɔ ƒe dzodzro, dzodzro vɔ̃, kple ŋubiabiã, si nye trɔ̃subɔsubɔ, la gome.”—Kolosetɔwo 3:5.\nMawunyakpukpui mawo xlɔ̃ nu tso gbɔdɔdɔ ƒe “agbe gbegblẽ nɔnɔ” (ame si menye ame srɔ̃ o gbɔ dɔdɔ) ŋu. Ke hã egaxlɔ̃ nu tso makɔmakɔnyenye (si lɔ nu makɔmakɔ wɔwɔ ɖe sia ɖe ɖe eme) kple “gbɔdɔdɔ ƒe dzodzro” (esia melɔ gbɔdɔdɔ ƒe dzodzro si sɔ si nɔa srɔ̃tɔwo dome ɖe eme o, ke boŋ dzodzro si tea ŋu kplɔa ame dea agbe makɔmakɔ nɔnɔ me bɔbɔe.)\nAleke amamafotowo ɖoɖo ɖe amewo nye “makɔmakɔnyenye” ƒomevi aɖe?\nMɔ ka nue wònyɔa “gbɔdɔdɔ ƒe dzodzro” ɖe ame me le?\nNu ka tae didi be woakpɔ amamafotowo alo aɖo wo ɖe amewo nye “dzodzro vɔ̃”?\nMawunyakpukpui siwo gbɔna gagblɔ susu vevi aɖewo siwo ta wòle be míatsri amamafotowo ɖoɖo ɖe amewo alo wo xɔxɔ tso amewo gbɔ keŋkeŋ.\n“Wɔ wò ŋutete ɖe sia ɖe nàtsɔ ɖokuiwò afia Mawu abe ame si dze eŋu ene, dɔwɔla si mehiã be ŋu nakpe le naneke ŋuti o.”—2 Timoteo 2:15.\n“Ame ka ƒomeviwo ye wòle be mianye le agbenɔnɔ kɔkɔe me nuwɔnawo kple dɔwɔna siwo me ɖokuitsɔtsɔ na Mawu dzena le me.”—2 Petro 3:11.\nMawunyakpukpui mawo gblɔ nu nyui siwo dona tso agbe dzadzɛ nɔnɔ me. Ne ènɔa agbe dzadzɛ la mànɔ vɔvɔ̃m be yeƒe nuwɔnawo ava gblẽ nu le ye ŋu o.—Galatiatɔwo 6:7.\nAme ka ƒomevie menye?\nÐe medina be ŋkɔ nyui nanɔ ŋunyea?\nÐe madi be matsɔ nu si agblẽ nu le amewo ŋu la aɖe modzakaea?\nAleke amewo abum ne wonya be mewɔa nu sia?\nÐe dzinyelawo agaka ɖe dzinye ne wonya be mewɔa nu sia?\nNUDZƆDZƆ ŊUTƆŊUTƆ: “Nyɔnuvi aɖe si nye xɔ̃nye kple ŋutsuvi aɖe wonɔ zɔzɔm gake eɣlae ɖem. Eɖo eƒe foto si me wòle amama le ɖee eye eya hã ɖo etɔ ɖee. Mede ŋkeke eve gɔ̃ hã o, xɔ̃nyea fofo va tsa le eƒe asitelefon dzi. Ekpɔ nu siwo xɔ̃nye kple ŋutsuvia ɖo ɖe wo nɔewo, eye eƒe dzi gbã. Esi fofoa biae la, eʋu nya sia nya me nɛ. Menya be eve xɔ̃nyea be yewɔ nu ma, gake nua te ɖe edzilawo dzi ale gbegbe be ɖeko woƒe dzi fla! Womenya ne yewoagate ŋu aka ɖe xɔ̃nyea dzi o.”\nNyateƒenya: Amamaɖenuwo ɖoɖo ɖa to asitelefon dzi ɖia gbɔ ame si ɖoe ɖa kple ame si xɔe siaa. Sɔhɛ aɖe si xɔlɔ̃a zi edzi wòle amama ɖe foto ɖo ɖee la gblɔ be: “Nuwɔna sia na menyɔa ŋu ɖokuinye eye mebua fɔ ɖokuinye vevie.”\nEsi wònye be nuwɔna ma mesɔ ɖe Biblia nu o, menye agbe dzadzɛ nɔnɔ eye wòate ŋu ana woadze dziɖuɖu ƒe se me hã ta la, anyo be nàwɔ ɖe Bibia ƒe aɖaŋuɖoɖo siwo gbɔna dzi:\n“Si le sɔhɛmenɔɣi ƒe nudzodzrowo nu.”—2 Timoteo 2:22.\n“Ðe nye ŋku ɖa le nu dzodzrowo kpɔkpɔ ŋu.”—Psalmo 119:37.\nWɔ Biblia ƒe aɖaŋuɖoɖowo dzi le wò agbenɔnɔ me. Xlẽ Janet ƒe nya siawo eye nàkpɔe ɖa be tiatia kae asɔ wu be yeawɔ hã.\n“Medo go ŋutsuvi aɖe gbe ɖeka eye míexɔ mía nɔewo ƒe kaƒodzesi. Mede kwasiɖa ɖeka o ebia be manɔ godi kple noléwu me aɖe foto aɖo ɖe ye.”—Janet.\nNu kae nèsusu be esɔ be Janet nawɔ? Nu kae nàwɔ?\nTIATIA 1 Àte ŋu asusui be: ‘Naneke megblẽ le eŋu o. Ne míeyi tsileƒe le ƒuta la, manɔ godi kple noléwu me wòakpɔ godoo ɖe.’\nTIATIA 2 Àte ŋu asusui be: ‘Nyemenya susu si le esi o. Maɖo foto aɖe si me nye ametia dze le vie ko ɖee makpɔ eƒe susu ɖa.’\nTIATIA 3 Àte ŋu asusui be: ‘Gbɔdɔdɔ ko minyam ŋutsuvi sia le. Matutu eƒe nyawo ɖa.’\nÐe màlɔ̃ ɖe edzi be tiatia 3 liae nye nyuitɔ oa? Gawu la, Biblia gblɔ be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”—Lododowo 22:3.\nDodokpɔ sia ɖe nane si kplɔa ame dea nuwɔna sia kple nu tovo bubuwo wɔwɔ me la ɖe go: Ðe nèɖɔa ŋu ɖo le ame siwo nàdze xɔ̃e gomea? (Lododowo 13:20) Nyɔnuvi aɖe si woyɔna be Sarah gblɔ be: “De ha kple ame siwo nènya be womedina be yewoakpɔ gbegblẽnuwɔnawo kple ŋku o.” Ðetugbui si ŋkɔe nye Delia da asi ɖe eƒe nya dzi. Egblɔ be: “Ame siwo gblɔna be xɔ̃wòwoe yewonye dometɔ aɖewo dina be yewoana nàdzudzɔ agbe dzadzɛ nɔnɔ ke menye be yewoade eƒe dzi ƒo na wò o. Ne woƒe nuwɔnawo mewɔ ɖeka kple Mawu ƒe sewo o la, ekema ɖe wole dzi dem ƒo na wò be nawɔ nu gbegblẽ. Nu sia tututue nèdi be yeawɔa?”\nÐƆ ŊU ÐO LE WÒ FOTOWO ÐOÐO ÐE AMEWO ME\nMègaɖo wò foto alo axɔ foto aɖe si màdi be ye dzilaawo nakpɔ gbeɖe o.\nNyae be foto ɖe sia ɖe si yeaɖo ɖe ame aɖe la, ame bubuwo hã akpɔe godoo, èlɔ̃ alo mèlɔ̃ o.\nHafi natutu gbegblẽfoto aɖe si woɖo ɖe wò la, gblɔe na ame tsitsi aɖe—ɖewohĩ dziwòlawo, nufiala alo sukuɖaŋuɖola.\nƉoe Ɖe Amewo Ɖoe Ɖe Amewo Nu Kawoe Wòle Be Manya Tso Amamaɖenuwo Ðoɖo Ða To Asitelefon Dzi Ŋu?


‘Yehowa, nublanuikpɔla kple amenuveve Mawu, amesi gbɔa dzi blewu, eye eƒe amenuveve sɔ gbɔ.’—MOSE II, 34:6.\n1, 2. (a) Amekawoe Yehowa ƒe dzigbɔgbɔ blewu ɖe vi na le blema? (b) Gɔmesese kae le nya “dzigbɔgbɔ blewu” ŋu?\nNOAH ŋɔli me tɔwo, Israel-vi siwo zɔ mɔ kple Mose to gbedadaƒo, Yudatɔ siwo nɔ anyi esime Yesu nɔ anyigba dzi—amesiawo katã nɔ agbe le nɔnɔme vovovo me. Gake Yehowa ƒe nɔnɔme vevi aɖe ɖe vi na wo katã—eyae nye dzigbɔgbɔ blewu. Elɔ wo dometɔ aɖewo ƒe agbetsitsi ɖe eme. Eye Yehowa ƒe dzigbɔgbɔ blewu ate ŋu alɔ míawo hã ƒe agbetsitsi ɖe eme.\n2 Nukae nye dzigbɔgbɔ blewu? Ɣekaɣie Yehowa ɖenɛ fiana, eye nukatae? Woɖe “dzigbɔgbɔ blewu” gɔme be enye “dzidodo le vlodoame alo dzikudoname me dzigbɔɖitɔe, ahanɔ mɔ kpɔm be ƒomedodo si me gblẽ la ava ɖɔ ɖo.” Eyata taɖodzinu le nɔnɔme sia ŋu. Amesi gbɔ masɔmasɔa tso ƒe nyonyo koŋ gbɔe wòkpɔna. Gake dzigbɔgbɔ blewu mefia be woade nugbegblẽwɔwɔ dzi o. Ne woɖo dzigbɔgbɔ blewu ƒe taɖodzinua gbɔ alo ne susu aɖeke megali si ta woado dzi atsɔ nɔnɔmea o la, dzi gbɔgbɔ blewu sena ɖe afima.\n3. Taɖodzinu kae le Yehowa ƒe dzigbɔgbɔ blewu ŋu, eye afikae wòase ɖo?\n3 Togbɔ be amegbetɔwo te ŋu gbɔa dzi blewu hã la, Yehowae nye nɔnɔme sia ƒe kpɔɖeŋuɖola si ƒo ɖesiaɖe ta. Le ƒe siwo katã va yi tso esime nuvɔ̃ gblẽ Yehowa kple amegbetɔ siwo wòwɔ dome la, mía Wɔla la do dzi dzigbɔɖitɔe eye wòwɔ ɖoɖo si dzi amegbetɔ trɔdzimewo ate ŋu ato aɖɔ woa kplii dome ƒomedodo ɖo. (Petro II, 3:9; Yohanes I, 4:10) Gake ne Mawu ƒe dzigbɔgbɔ blewu ɖo eƒe taɖodzinu gbɔ la, atso ɖe nugbegblẽwɔla kɔlialiatɔwo ŋu ana nuɖoanyi vɔ̃ɖi sia nu nayi.—Petro II, 3:7.\nEwɔ Ðeka Kple Mawu ƒe Nɔnɔme Veviwo\n4. (a) Aleke woɖe susu si le dzigbɔgbɔ blewu me fia le Hebri Ŋɔŋlɔawo mee? (Kpɔ etenuŋɔŋlɔa hã.) (b) Nya kae nyagblɔɖila Naxum gblɔ le Yehowa ŋu, eye nukae esia ɖe fia le Yehowa ƒe dzigbɔgbɔ blewu ŋu?\n4 Le Hebri Ŋɔŋlɔawo me la, susu si wotsɔ kpɔa dzigbɔgbɔ blewu dze le Hebrigbe me nya eve siwo gɔmesese ŋutɔŋutɔ enye “ŋɔti ƒe didime” me, eye woɖe egɔme le New World Translation Biblia me be “mayɔmayɔ ɖe dzikudodo ŋu.” * Esi nyagblɔɖila Naxum nɔ nu ƒom tso Mawu ƒe dzigbɔgbɔ blewu ŋu la, egblɔ be: “Yehowa [meyɔna ɖe dzikudodo ŋu o, NW], eye ŋusẽ gã le esi, ke megbea tohehe o.” (Naxum 1:3) Eyata Yehowa ƒe dzigbɔgbɔ blewu mefia be ŋusẽe mele esi o eye menye ɖe seɖoƒe mele eŋu o. Alesi Mawu ŋusẽkatãtɔ la meyɔna ɖe dzikudodo ŋu o evɔ ŋusẽ hã le esi fia be ɖe wòɖonɛ koŋ gbɔa dzi ɖi blewu le tameɖoɖo aɖe ta. Ŋusẽ le esi be wòahe to na ame, gake eɖonɛ koŋ gbea tohehe enumake ale be wòanye mɔnukpɔkpɔ na nugbegblẽwɔla la be wòatrɔ. (Xezekiel 18:31, 32) Eyata Yehowa ƒe dzigbɔgbɔ blewu nye lɔlɔ̃ si le esi ɖeɖe fia, eye eɖea alesi wòzãa eƒe ŋusẽ le nunya mee fia.\n5. Mɔ ka nue Yehowa ƒe dzigbɔgbɔ blewu wɔ ɖeka kple eƒe ʋɔnu dzɔdzɔe dɔdrɔ̃ le?\n5 Yehowa ƒe dzigbɔgbɔ blewu le ɖekawɔwɔ me kple eƒe ʋɔnu dzɔdzɔe dɔdrɔ̃ kple dzɔdzɔenyenye hã. Eɖe eɖokui fia Mose be yenye “nublanuikpɔla kple [amenuveve] Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ.” (Mose II, 34:6) Mose dzi kafukafuha na Yehowa le ƒe aɖewo megbe be: “Eƒe mɔwo katã dzɔ. Mawu nyateƒetɔ wònye, eye alakpa mele eme o, nuteƒewɔla kple dzɔdzɔetɔ wònye.” (Mose V, 32:4) Ẽ, Yehowa ƒe nublanuikpɔkpɔ, dzigbɔgbɔ blewu, ʋɔnu dzɔdzɔe dɔdrɔ̃, kple nudzɔdzɔewɔwɔ siaa wɔa nu aduadu.\nYehowa ƒe Dzigbɔgbɔ Blewu Hafi Tsiɖɔɖɔa Nava\n6. Dzigbɔgbɔ blewu ƒe kpɔɖeŋu ɖedzesi kae Yehowa ɖe fia Adam kple Xawa ƒe dzidzimeviwo?\n6 Adam kple Xawa ƒe aglãdzedze le Eden gblẽ ƒomedodo xɔasi si nɔ wo kple wo Wɔla lɔlɔ̃a, Yehowa, dome la me tegbetegbe. (Mose I, 3:8-13, 23, 24) Wo ɖokui tete ɖe aga alea gblẽ nu le woƒe dzidzimevi siwo nyi nuvɔ̃, blibomademade, kple ku ƒe dome la ŋu. (Romatɔwo 5:17-19) Togbɔ be atsu kple asi gbãtɔa nye amesiwo ɖoe koŋ wɔ nuvɔ̃ hã la, Yehowa ɖe mɔ na wo be wodzi viwo. Emegbe ewɔ ɖoɖo lɔlɔ̃tɔe be Adam kple Xawa ƒe dzidzimeviwo nato edzi agava nɔ ɖekawɔwɔ me kplii. (Yohanes 3:16, 36) Apostolo Paulo ɖe eme be: “Mawu ɖe ye ŋutɔ ƒe lɔlɔ̃, si wòtsɔ lɔ̃ mí la fia bena, esime míeganye nuvɔ̃wɔlawo la, Kristo ku ɖe mía ta. Azɔ la, esi wotso afia na mí to eƒe ʋu me ŋuti la, woaxɔ mí geɖe awu tso dziku la me to eyama me. Elabena ne wolé avu le mía kple Mawu dome to Via ƒe ku me, esime míenye ketɔwo la, woaxɔ mí geɖe awu to eƒe agbe me, esime wolé avu na mí megbe.”—Romatɔwo 5:8-10.\n7. Aleke Yehowa gbɔ dzi blewu do ŋgɔ na Tsiɖɔɖɔae, eye nukatae dzidzime si nɔ anyi do ŋgɔ na Tsiɖɔɖɔa ƒe tsɔtsrɔ̃ le eteƒe tututu?\n7 Yehowa ƒe dzigbɔgbɔ blewu dze le Noa ŋɔli. Ƒe alafa ɖeka kple edzivɔ hafi Tsiɖɔɖɔa nava la, “Mawu kpɔ bena, xexeame gblẽ keŋ; elabena amegbetɔwo katã ƒe zɔzɔme gblẽ le anyigba dzi.” (Mose I, 6:12) Ke hã Yehowa gbɔ dzi ɖi blewu na ameƒomea vaseɖe ɣeyiɣi aɖe. Egblɔ be: “Nye gbɔgbɔ maganɔ amewo me boo o, elabena ŋutilã wonye le woƒe vodada me, eye woƒe agbe me ŋkekewo nanye ƒe alafa ɖeka kple blave!” (Mose I, 6:3) Ƒe 120 mawo ʋu mɔ na Noa nuteƒewɔla la be wòdzi viwo eye—esi wona wònya Mawu ƒe nyametsotsoa la—ekpa aɖakaʋu hexlɔ̃ nu eŋɔlimetɔwo tso Tsiɖɔɖɔ si nɔ ŋgɔ ŋu. Apostolo Petro ŋlɔ be: “Esime Mawu ƒe dzigbɔgbɔ blewu la lala le Noa ƒe ŋkekeawo me, esime wòle aɖakaʋu dzram ɖo, si me woɖe ame ʋee, siwo le luʋɔ enyi la le hetso tsi me.” (Petro I, 3:20) Ele eme baa be amesiwo menɔ Noa ƒe aƒekɔa me tẽ o la ‘metsɔ gbeƒã si ɖem wònɔ vevie o ya.’ (Mateo 24:38, 39) Gake alesi Yehowa na Noa kpa aɖakaʋu hewɔ ‘dzɔdzɔenyenye gbeƒãɖeɖedɔ’ anye ƒe bla nanewo la, mɔnukpɔkpɔ gã aɖee wònye wòna Noa ŋɔlimetɔwo be woadzudzɔ woƒe agbe vloa nɔnɔ atrɔ asubɔ Ye. (Petro II, 2:5; Hebritɔwo 11:7) Alesi wòva tsrɔ̃ dzidzime vɔ̃ɖi ma emegbe la nɔ eteƒe tututu.\nDzigbɔgbɔ Blewu na Israel-viwo si Nye Kpɔɖeŋu\n8. Aleke Yehowa gbɔ dzi ɖi blewu na Israel-dukɔae?\n8 Alesi Yehowa gbɔ dzi blewu na Israel-viwo la teƒe didi wu ƒe 120. Le ƒe 1,500 kple edzivɔ ƒe ŋutinya si me Israel-viwo nye Mawu ƒe ame tiatiawo me la, ɣeyiɣi ʋɛ aɖewo me koe womete Mawu ƒe dzigbɔgbɔ blewu kpɔ ɖo eƒe seɖoƒe o. Kwasiɖa ʋɛ aɖewo le wo ɖeɖe nukutɔe tso Egipte megbe la, wova trɔ ɖe trɔ̃subɔsubɔ ŋu, wònye bubu gã aɖe mademade wo Xɔla la ŋu. (Mose II, 32:4; Psalmo 106:21) Le ƒe bla nane siwo kplɔe ɖo me la, Israel-viwo to nyatoƒoe le nuɖuɖu si Yehowa naa wo nukutɔe le gbedadaƒo la ŋu, woli liʋiliʋi le Mose kple Aron ŋu, wodo nu ɖe Yehowa gbɔ, eye wowɔ ahasi kple trɔ̃subɔlawo, hekpɔ gome le Baal-subɔsubɔ gɔ̃ hã me. (Mose IV, 11:4-6; 14:2-4; 21:5; 25:1-3; Korintotɔwo I, 10:6-11) Yehowa tɔ adzɔ ne ɖe wòtsrɔ̃ eƒe amewo keŋ hafi, gake ɖe wògbɔ dzi ɖi blewu boŋ.—Mose IV, 14:11-21.\n9. Aleke Yehowa ɖee fia be yenye dzigbɔgbɔ blewu ƒe Mawu le Ʋɔnudrɔ̃lawo kple fiawo ŋɔli?\n9 Israel-viwo de megbe ɖasubɔ trɔ̃wo enuenu le ʋɔnudrɔ̃lawo ŋɔli. Ne wowɔ nenema la, Yehowa gblẽa wo ɖe woƒe futɔwo si me. Gake ne wotrɔ dzime hebia eƒe kpekpeɖeŋu la, egbɔa dzi blewu heɖoa ʋɔnudrɔ̃lawo be woaxɔ na wo. (Ʋɔnudrɔ̃lawo 2:17, 18) Le fiahawo ƒe dziɖuɣi legbeea me la, fia ʋɛ aɖewo koe tsɔ wo ɖokui ɖo anyi na Yehowa ƒe tadedeagu. Eye le fia wɔnuteƒeawo ƒe dziɖuɖu te gɔ̃ hã la, ameawo tsakaa alakpasubɔsubɔ kple nyateƒetɔa. Esi Yehowa ɖo nyagblɔɖilawo be woaxlɔ̃ nu wo tso nuteƒemawɔmawɔ ŋu la, ameawo lɔ̃na boŋ be yewoaɖo to nunɔla vlowo kple aʋatsonyagblɔɖilawo. (Yeremya 5:31; 25:4-7) Le nyateƒe me la, Israel-viawo ti Yehowa ƒe nyagblɔɖila wɔnuteƒeawo yome hewu wo dometɔ aɖewo gɔ̃ hã. (Kronika II, 24:20, 21; Dɔwɔwɔwo 7:51, 52) Ke hã Yehowa yi edzi gbɔ dzi blewu.—Kronika II, 36:15.\nYehowa ƒe Dzigbɔgbɔ Blewu Nu Metso O\n10. Ɣekaɣie Yehowa ƒe dzigbɔgbɔ blewu ɖo eƒe seɖoƒe?\n10 Gake ŋutinya ɖee fia be seɖoƒe aɖe li na Mawu ƒe dzigbɔgbɔ blewu. Eɖe mɔ le ƒe 740 D.M.Ŋ. me be Asiriatɔwo va xɔ Israel-to ewo fiaɖuƒea hekplɔ emetɔwo yi aboyomee. (Fiawo II, 17:5, 6) Eye le ƒe alafa si kplɔe ɖo ƒe nuwuwu la, eɖe mɔ na Babilontɔwo be wova dze Yuda ƒe to eve fiaɖuƒea dzi hetsrɔ̃ Yerusalem kple eƒe gbedoxɔa.—Kronika II, 36:16-19.\n11. Aleke Yehowa ɖe dzigbɔgbɔ blewu fia esime wònɔ to hem ɖe ʋɔnudɔdrɔ̃ nu gɔ̃ hãe?\n11 Gake esime Yehowa nɔ to hem na Israel kple Yuda ɖe eƒe ʋɔnudɔdrɔ̃ nu hã la, meŋlɔ eƒe dzigbɔgbɔ blewu be o. Yehowa to eƒe nyagblɔɖila Yeremya dzi gblɔe ɖi be woagagbugbɔ yeƒe dukɔ tiatia la aɖo te. Egblɔ be: “Ne ƒe blaadre de na Babel vɔ la, ekema maɖo ŋku mia dzi, eye mawɔ nye ŋugbe nyui, si medo na mi be, magakplɔ mi ava teƒe sia la dzi. Eye mana miakpɔm, . . . Magaɖo mi te, eye maƒo mia nu ƒu tso dukɔwo katã dome kple teƒe, siwo katã menyã mi ɖo.”—Yeremya 29:10, 14.\n12. Aleke wòanye be Mawue na Yudatɔ susɔe aɖewo trɔ gbɔ va Yuda le Mesia la ƒe vava ta?\n12 Yudatɔ siwo nɔ aboyome ƒe ame susɔe aɖewo trɔ gbɔ va Yuda nyateƒe heɖo Yehowa subɔsubɔ le gbedoxɔ si wogbugbɔ tu le Yerusalem la me anyi ake. Le Yehowa ƒe tameɖoɖowo me vava me la, ame susɔe siawo ava zu abe ‘zãmu tso Yehowa gbɔ,’ si naa agbe yeye gaɖoa amewo me eye nuwo dzea edzi la ene. Dzi hã anɔ wo ƒo eye woasẽ ŋu abe “dzata le gbemelãwo dome” ene. (Mixa 5:6, 7) Nyagbɔgblɔ evelia sia anya va eme le Maccabeewo ŋɔli esime Maccabee-ƒomewo nɔ ŋgɔ na Yudatɔwo wonya woƒe futɔwo dzoe le Ŋugbedodonyigbaa dzi eye wogakɔ gbedoxɔ si wodo gui la ŋu. Eyata wokpɔ dukɔa kple gbedoxɔa ta be nuteƒewɔla susɔe bubu aɖewo nate ŋu anɔ anyi axɔ Mawu ƒe Vi si anye Mesia ne eva.—Daniel 9:25; Luka 1:13-17, 67-79; 3:15, 21, 22.\n13. Esi Yudatɔwo wu Yehowa ƒe Vi megbe gɔ̃ hã la, aleke wòyi edzi gbɔ dzi blewu na woe?\n13 Esi Yudatɔwo wu Yehowa ƒe Vi la gɔ̃ hã la, egayi edzi gbɔ dzi blewu na wo ƒe etɔ̃ kple afã bubu, eye wòna mɔnukpɔkpɔ woawo koŋ be woayɔ wo woava nye Abraham ƒe gbɔgbɔ me dzidzimevia ƒe akpa aɖe. (Daniel 9:27) * Yudatɔ aɖewo wɔ ɖe yɔyɔ sia dzi do ŋgɔ na ƒe 36 M.Ŋ. kple emegbe, eyata abe alesi Paulo gblɔe emegbe ene la, “[ame] susɔewo susɔ ɖi le amenuveve ƒe tiatia la nu.”—Romatɔwo 11:5.\n14. (a) Amekawoe wona mɔnukpɔkpɔe le ƒe 36 M.Ŋ. me be wova zu Abraham ƒe gbɔgbɔmevia ƒe akpa aɖe? (b) Aleke Paulo ɖe eƒe seselelãme gblɔ ɖe alesi Yehowa tia gbɔgbɔ me Israel me tɔwo ŋu?\n14 Le ƒe 36 M.Ŋ. me la, woʋu Abraham ƒe gbɔgbɔmevi nyenye ƒe mɔnukpɔkpɔ ɖi zi gbãtɔ na amesiwo menye Yudatɔwo loo alo amesiwo trɔ dzime zu Yudatɔwo o. Amesiwo wɔ ɖe yɔyɔa dzi hã va zu Yehowa ƒe amenuveve kple dzigbɔgbɔ blewu gomekpɔlawo. (Galatiatɔwo 3:26-29; Efesotɔwo 2:4-7) Esi Paulo nɔ ŋudzedzekpɔkpɔ deto ɖem gblɔ ɖe nunya kple tameɖoɖo si ta Yehowa gbɔ dzi blewu nublanuikpɔkpɔtɔe, eye wòto edzi kpɔ ame xexlẽme si ade gbɔgbɔ me Israel me tɔwo nu ŋuti la, egblɔe sesĩe be: “Oo, Mawu ƒe kesinɔnuwo kple nunya kple sidzedze me goglo loo! Aleke eƒe ʋɔnudɔdrɔ̃wo me dzodzro tsitotsito meli o, eye eƒe mɔwo mele nyanya me gobi o ale!”—Romatɔwo 11:25, 26, 33; Galatiatɔwo 6:15, 16.\nDzigbɔgbɔ Blewu le Eƒe Ŋkɔ Ta\n15. Susu vevi ka tae Mawu gbɔa dzi ɖi blewu, eye nya kae hiã ɣeyiɣi hafi woate ŋu akpɔ egbɔ?\n15 Nukatae Yehowa gbɔa dzi blewu? Susu vevitɔe nye be yeado yeƒe ŋkɔ ɖe dzi ahaʋli yeƒe dziɖulanyenye ta. (Samuel I, 12:20-22) Nudzɔdzɔewɔwɔ ŋu nya si Satana fɔ ɖe te ku ɖe alesi Yehowa zãa Eƒe dziɖulanyenyee ŋu bia ɣeyiɣi be woakpɔ nyaa gbɔ nyuie nuwɔwɔwo katã nakpɔ. (Hiob 1:9-11; 42:2, 5, 6) Eyata esi wonɔ Yehowa ƒe amewo tem ɖe anyi le Egipte la, egblɔ na Farao be: “Megblẽ wò ɖi vaseɖe fifi, bena maɖe nye ŋusẽ afia wò, eye woakafu nye ŋkɔ le anyigba blibo la katã dzi.”—Mose II, 9:16.\n16. (a) Aleke Yehowa ƒe dzigbɔgbɔ blewu wɔe be woƒo amewo nu ƒu na eƒe ŋkɔae? (b) Aleke woakɔ Yehowa ƒe ŋkɔ ŋu ahaʋli eƒe dziɖulanyenye tae?\n16 Apostolo Paulo yɔ nya siwo Yehowa gblɔ na Farao esime wònɔ akpa si Mawu ƒe dzigbɔgbɔ blewu wɔ le Eƒe ŋkɔ kɔkɔea ŋu kɔkɔ me ɖem. Eye Paulo ŋlɔ kpee be: “Ke ne Mawu, esime wòle didim be, yeaɖe eƒe dziku ɖe go afia, eye yeana woanya eƒe ŋusẽ la, tsɔ dzigbɔgbɔ blewu geɖe lé dziku ƒe ze, siwo wodzra ɖo ɖi hena gbegblẽ la, ɖe asi, bene yeana woanya eƒe ŋutikɔkɔe ƒe agbɔsɔsɔ hã ɖe nublanuikpɔkpɔ ƒe ze, siwo wodzra ɖo ɖi hena ŋutikɔkɔe la ŋu, ekema aleke wòle? Nenema ke wòyɔ míawo hã, menye tso Yudatɔwo dome ɖeɖe o, ke tso trɔ̃subɔlawo dome hã, abe alesi wogblɔ le Hosea me hã ene bena: ‘[Mayɔ “Amesiwo menye nye dukɔ o be “Nye dukɔ.”’]” (Romatɔwo 9:17, 22-25). Le alesi Yehowa gbɔ dzi blewu ta la, ete ŋu ɖe ‘amewo tso dukɔwo dome na eƒe ŋkɔ.’ (Dɔwɔwɔwo 15:14) Le ‘ame kɔkɔe’ siawo ƒe Ta, Yesu Kristo, te la, wonye Fiaɖuƒe si dzi Yehowa ato akɔ Eƒe ŋkɔ gã la ŋu ahaʋli Eƒe dziɖulanyenye ta ƒe domenyilawo.—Daniel 2:44; 7:13, 14, 27; Nyaɖeɖefia 4:9-11; 5:9, 10.\nYehowa ƒe Dzigbɔgbɔ Blewu na Wokpɔa Ðeɖe\n17, 18. (a) Nuka wɔwɔe ate ŋu ana míabu fɔ Yehowa le manyamanya me ɖe eƒe dzigbɔgbɔ blewu ta? (b) Aleke wode dzi ƒo na mí be míabu Yehowa ƒe dzigbɔgbɔ blewui?\n17 Tso esime ameƒomea dze nuvɔ̃ me le gɔmedzedzea me vaseɖe fifia la, Yehowa ɖee fia be yenye dzigbɔgbɔ blewu ƒe Mawu. Eƒe dzigbɔɖi hafi Tsiɖɔɖɔa nava na ɣeyiɣi nɔ anyi wotsɔ xlɔ̃ nu amewo eye be woawɔ ɖoɖo ɖe amewo ɖeɖe ŋu. Gake eƒe dzigbɔɖia ɖo eƒe seɖoƒe, eye Tsiɖɔɖɔa va. Nenema ke egbea hã Yehowa gale dzi gbɔm ɖi blewu, eye esia teƒe le didim wu alesi ame aɖewo susui. Gake menye ema tae míana ta o. Ðeko nuwɔwɔ nenema asɔ kple fɔbubu Mawu le eƒe dzigbɔgbɔ blewu la ta. Paulo bia be: “Ðe nèdoa vlo Mawu ƒe dɔmenyonyo kple dzidodo kple dzigbɔgbɔ blewu ƒe agbɔsɔsɔ la, eye mènyae bena, Mawu ƒe dɔmenyonyo kplɔa wò yina ɖe dzimetɔtrɔ me o mahã?”—Romatɔwo 2:4.\n18 Mía dometɔ aɖeke mate ŋu anya afisi wòahiã be Mawu nagbɔ dzi ɖi na mí ase ɖo hafi wòakpɔ ŋudzedze ɖe mía ŋu be míedze na ɖeɖekpɔkpɔ o. Paulo ɖo aɖaŋu na mí be ‘míayi edzi atsɔ vɔvɔ̃ kple dzodzo nyanyanya anɔ dɔ wɔm tso míaƒe ɖeɖekpɔkpɔ ŋu.’ (Filipitɔwo 2:12) Apostolo Petro ŋlɔ ɖo ɖe ehati Kristotɔwo be: ‘Menye ɖe Aƒetɔ la le wɔwɔm blewu le eƒe ŋugbedodowo dziwɔwɔ me, abe alesi ame aɖewo bunɛ blewuwɔwɔ la ene o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.’—Petro II, 3:9.\n19. Mɔ ka nue míate ŋu awɔ Yehowa ƒe dzigbɔgbɔ blewu ŋudɔ le?\n19 Eyata migana míatsi dzi ɖe alesi Yehowa le nyawo gbɔ kpɔmee ŋu o. Ke boŋ mina míawɔ ɖe aɖaŋu si Petro ɖo kpee dzi eye ‘míabu mía Aƒetɔ ƒe dzigbɔgbɔ blewu la bena, enye na ɖeɖekpɔkpɔ.’ Amekawo ƒe ɖeɖekpɔkpɔ? Mía ŋutɔwo tɔ, eye ne míakekee ɖe enu la, kple ame gbogbo bubu siwo wògahiã na be woase ‘fiaɖuƒeŋutinya nyuia.’ (Petro II, 3:15; Mateo 24:14) Esia akpe ɖe mía ŋu míade asixɔxɔ dɔmenyo gbogbo si le Yehowa ƒe dzigbɔgbɔ blewu me la ŋu eye wòaʋã mí be míagbɔ dzi blewu ne míele nu wɔm kple amewo.\n^ mm. 4 Le Hebrigbe me la, wolɔ̃a nya si wozãna na “ŋɔti” alo “ŋɔtime” (si nye ʼaph) zazã na dziku le kpɔɖeŋumɔ nu. Alesi dzikudola nɔa gbɔgbɔm fuxefuxe alo nɔa ŋɔtimetu dam tae.\n^ mm. 13 Ne èdi nyagblɔɖi sia me ɖeɖe bubuwo la, ke kpɔ agbalẽ si nye Ðo To Daniel ƒe Nyagblɔɖi La!, si Yehowa Ðasefowo ta, ƒe axa 191-4.\n•Nukae nya “dzigbɔgbɔ blewu” fia le Biblia me?\n•Aleke Yehowa ɖe dzigbɔgbɔ blewu fia hafi Tsiɖɔɖɔa va, le aboyomenɔnɔ le Babilon megbe, kple le ƒe alafa gbãtɔ M.Ŋ. me?\n•Susu vevi kawo tae Yehowa gbɔ dzi blewu?\n•Aleke wòle be míabu Yehowa ƒe dzigbɔgbɔ blewui?\nYehowa ƒe dzigbɔgbɔ blewu hafi Tsiɖɔɖɔa nava na mɔnukpɔkpɔ sɔgbɔ amewo be woatrɔ dzime\nLe Babilon ƒe anyidzedze vɔ megbe la, Yehowa ƒe dzigbɔgbɔ blewu ɖe vi na Yudatɔwo\nLe ƒe alafa gbãtɔa me la, Yehowa ƒe dzigbɔgbɔ blewu ɖe vi na Yudatɔwo kple amesiwo menye Yudatɔwo o siaa\nKristotɔ siwo li egbea wɔa Yehowa ƒe dzigbɔgbɔ blewu ŋudɔ nyuie\nƉoe Ɖe Amewo Ɖoe Ɖe Amewo Yehowa Nye Dzigbɔgbɔ Blewu Ƒe Mawu\nw01 11/1 axa 8-13


Marko 8 | Biblia Le Internet Dzi | Xexe Yeye Gɔmeɖeɖe\nYesu na nuɖuɖu ŋutsu 4,000 (1-9)\nWobia dzesi (10-13)\nFarisitɔwo kple Herodes ƒe amɔwɔʋãnu (14-21)\nDɔdada na ŋkuagbãtɔ aɖe le Betsaida (22-26)\nPetro kpɔ Kristo la dze sii (27-30)\nYesu gblɔ eƒe ku ɖi (31-33)\nNusrɔ̃la vavã nyenye (34-38)\n8 Le ŋkeke mawo me la, ameha gã aɖe gava ƒo ƒu, eye naneke meli woaɖu o. Eya ta eyɔ nusrɔ̃lawo gblɔ na wo be: 2 “Ameha la ƒe nu le nublanui wɔm nam,+ elabena ŋkeke etɔ̃ sɔŋ ye nye esia wole gbɔnye, eye naneke mele wo si woaɖu o.+ 3 Ne meɖe asi le wo ŋu be woayi woƒe aƒewo me dɔmeɣi la, akpo ava tso wo le mɔ dzi, evɔ wo dometɔ aɖewo hã tso didiƒe.” 4 Ke eƒe nusrɔ̃lawo biae be: “Afi kae ame aɖe ate ŋu akpɔ abolo tsoe le teƒe tsoabo sia na ame siawo woaɖu aɖi ƒo?” 5 Ebia wo be: “Abolo nenie le mia si?” Woɖo eŋu be: “Adre.”+ 6 Eye wògblɔ na ameha la be woabɔbɔ anɔ anyigba. Etsɔ abolo adreawo, da akpe ɖe wo ta, ŋe wo me, eye wòtsɔ wo na eƒe nusrɔ̃lawo be woatsɔ wo ana ameawo, eye wotsɔ wo na ameha la.+ 7 Tɔmelã suesuesue ʋɛ aɖewo hã le wo si; eye esi wòyra ɖe wo dzi la, egblɔ na wo be woatsɔ woawo hã ana ameawo. 8 Ale woɖu nu ɖi ƒo, eye wofɔ kakɛ siwo susɔ la wòde kusi gã adre.+ 9 Ke ŋutsuawo ƒe xexlẽme anɔ akpe ene. Emegbe edo mɔ wo. 10 Enumake Yesu kple eƒe nusrɔ̃lawo ɖo tɔdziʋu va Dalmanuta nutoa me.+ 11 Farisitɔwo va afi sia, eye wode asi nyahehe me kplii hele dzesi biamee tso dziƒo be yewoatsɔ adoe kpɔ.+ 12 Exa nu vevie le dzi me* hegblɔ be: “Nu ka tae dzidzime sia le dzesi dim?+ Vavã mele egblɔm na mi be, womele dzesi aɖeke na ge dzidzime sia o.”+ 13 Ale wòdzo le wo gbɔ gaɖo tɔdziʋu heyi ɖe ƒua ƒe go kemɛ dzi. 14 Ke nusrɔ̃lawo meɖo ŋku edzi tsɔ abolo ɖe asi o, eye naneke mele wo si le ʋua me o, negbe abolo ɖeka ko.+ 15 Exlɔ̃ nu wo vevie be: “Mina miaƒe ŋkuwo nanɔ ʋuʋu, eye mikpɔ nyuie le Farisitɔwo ƒe amɔwɔʋãnu kple Herodes ƒe amɔwɔʋãnu la ŋuti.”+ 16 Eye woʋli nya le wo nɔewo dome le abolo si mele wo si o ta. 17 Esi Yesu de dzesii la, ebia wo be: “Nu ka tae miele nya ʋlim le esi abolo aɖeke mele mia si o ta? Ðe miekpɔ dze si nu hese nu gɔme haɖe oa? Miekpɔ se nu gɔme kpɔ oa?* 18 ‘Togbɔ be ŋku li na mi hã, ɖe miekpɔa nu oa; eye to li na mi hã, ɖe miesea nu oa?’ Eye ɖe mieɖo ŋku edzi oa? 19 Esi meŋe abolo atɔ̃awo+ me na ŋutsu akpe atɔ̃awo ɖe, kusi nenie kakɛ siwo miefɔ la de?” Woɖo eŋu nɛ be: “Wuieve.”+ 20 “Esi meŋe abolo adreawo me na ŋutsu akpe eneawo ɖe, kusi gã nenie kakɛ siwo miefɔ la de?” Woɖo eŋu nɛ be: “Adre.”+ 21 Eye wòbia wo be: “Ðe miekpɔ se egɔme haɖe oa?” 22 Azɔ wova ɖo Betsaida. Le afi sia la, wokplɔ ŋkuagbãtɔ aɖe va egbɔ eye woɖe kuku nɛ vevie be wòaka asi eŋu.+ 23 Elé ŋkuagbãtɔ la ƒe alɔnu kplɔe do goe le kɔƒea me. Esi wòɖe ta ɖe eƒe ŋku dzi+ hetsɔ eƒe asiwo ɖo edzi la, ebiae be: “Èle nane kpɔma?” 24 Ŋutsua fɔ kɔ dzi eye wòɖo eŋu be: “Mele amewo kpɔm, gake wole abe atiwoe le zɔzɔm ene.” 25 Egatsɔ eƒe asiwo ɖo ŋutsua ƒe ŋkuwo dzi, eye ŋutsua kpɔ nu nyuie azɔ. Eƒe ŋkuwo ɖɔ ɖo, eye wòle nu sia nu kpɔm nyuie. 26 Eya ta eɖe asi le eŋu be wòayi aƒe me hegblɔ nɛ be: “Mègayi kɔƒea me o.” 27 Azɔ Yesu kple eƒe nusrɔ̃lawo ɖo ta Kaisarea Filipi kɔƒewo me, eye wòbia eƒe nusrɔ̃lawo le mɔa dzi be: “Ame kae amewo le gbɔgblɔm be menye?”+ 28 Woɖo eŋu nɛ be: “Yohanes Amenyrɔɖetsimela,+ gake bubuwo be, Eliya,+ eye bubuwo hã be, nyagblɔɖilawo dometɔ ɖekae.” 29 Egabia wo be: “Ke miawo ya ɖe, ame kae miegblɔna be menye?” Petro ɖo eŋu nɛ be: “Wòe nye Kristo la.”+ 30 Eye wòde se na wo vevie be womegaƒo nu tso ye ŋu na ame aɖeke o.+ 31 Azɔ ede asi nufiafia wo me be, Amegbetɔvi la akpe fu geɖe, eye dumegãwo kple nunɔlawo ƒe tatɔwo kpakple agbalẽfialawo agbee, eye woawui,+ ke afɔ ɖe tsitre le ŋkeke etɔ̃ megbe.+ 32 Le nyateƒe me la, egblɔ nya sia naneke maɣlamaɣlae. Ke Petro ɖe kpɔe hede asi nyagbegbe me nɛ.+ 33 Etrɔ kpɔ eƒe nusrɔ̃lawo, eye wòka mo na Petro gblɔ be: “Te yi megbenye, Satana! Elabena menye Mawu tɔ susum nèle o, ke boŋ amegbetɔwo tɔ.”+ 34 Eyɔ ameha la kple eƒe nusrɔ̃lawo va eɖokui gbɔ gblɔ na wo be: “Ne ame aɖe di be yeadze yonyeme la, negbe nu le eɖokui gbɔ, eye wòatsɔ eƒe fuwɔameti* la, eye wòadze yonyeme ɖaa.+ 35 Elabena ame sia ame si di be yeaɖe yeƒe agbe* la abui, gake ame sia ame si abu eƒe agbe* le nye kple nya nyui la ta la aɖee.+ 36 Le nyateƒe me la, viɖe kae wòanye na ame be xexe blibo la katã nazu etɔ, gake wòabu eƒe agbe?*+ 37 Nu ka koŋ ye ame atsɔ ana ɖe eƒe agbe* ta?+ 38 Elabena ame sia ame si akpe ŋu nye kple nye nyawo le dzidzime wɔahasi* wɔnuvɔ̃ sia me la, Amegbetɔvi la hã akpe ŋui+ ne eva le Fofoa ƒe ŋutikɔkɔe me kple mawudɔla kɔkɔeawo.”+\n^ Egɔmeɖeɖe tẽe, “Eɖe hũ le eƒe gbɔgbɔ la me.”\n^ Egɔmeɖeɖe tẽe, “Miaƒe dzi mekpɔ se nu gɔme kpɔ oa?”


Psalmowo 55 - Holy Bible [Ewe Bible 1913] - (Psa 55)\nDawid ƒe nufiameha na kasaŋkuwo ƒe henɔ.\nMawu, se nye gbedodoɖa, eye megaɣla dokuiwò ɖe nye kokoƒoƒo o!\nLé to ɖe ŋunye, eye natɔ nam; mele tsa glalã tsam le konyifafa me, eye mele hũ ɖem\nle futɔ la ƒe gbe kple ame vɔ̃ɖi la ƒe ametete ɖe anyi ŋuti; elabena wolɔ gbegblẽ trɔ ɖe dzinye, eye wolé tum le dziku me.\nNye dzi le dablihɛ ƒom le nye dɔ me, eye ku ƒe ŋɔdzidonamewo dze dzinye.\nVɔvɔ̃ kple dzodzo nyanyanya lém, eye nye lãme ble tu.\nMebe: Ao, ɖe wonye aʋalae le asinye abe ahɔ̃ne ene la, anye ne madzo aɖatsi afia ɖe!\nKpɔ da, didiƒe ʋi mebe, masi ayi, eye matsi gbedzi adɔ. Sela.\nMawɔ kaba asi le ya ʋuduʋudu kple ahom nu.\nTsrɔ̃ wo, Aƒetɔ, eye nate woƒe aɖe me ɖe eve, elabena mekpɔ ŋutasesẽ kple dzrewɔwɔ le dua me.\nWoɖe to ɖee te woƒe gliwo dzi zã kple keli, eye gbegblẽ kple hiãkame le eme.\nGbegblẽ le eme, eye ŋutasesẽ kple amebaba mete ɖa le eƒe abla me o.\nƉe wonye nye futɔe le vlo domem la, anye ne mado dzi atsɔe; ɖe wònye nye ketɔe le asi tɔm akɔ ɖe ŋunye la, anye ne mesi abe le enu.\nKe boŋ amegbetɔ, si mía kplii míele tasɔsɔ ɖeka me lae, xɔ̃nye kple nye ame nyanyɛ,\nSaɖagatsi nedze wodzi, woayi tsiẽ agbagbe, elabena vɔɖinyenye le wo nɔƒe, le woƒe dzi me.\nKe nyea meyɔ Mawu, eye Yehowa xɔ nam.\nMefa konyi, eye meɖe hũ le fiẽ, ŋdi kple ŋdɔ, eye wòɖo to nye gbe.\nEɖe nye luʋɔ tso amesiwo le tetem ɖe ŋunye la si me, eye wòna ŋunye fe; elabena amesiwo tso ɖe ŋunye la, sɔ gbɔ ŋutɔ.\nMawu asee, eye wòabɔbɔ wo ɖe anyi, eya, amesi te fiazikpui dzi tso blema ke, Sela, wo, amesiwo tametɔtrɔa ɖeke meli na wo o, eye womevɔ̃a Mawu o.\nEdo asi ɖa ɖe amesiwo le ŋutifafa me kplii la ŋuti, eye wògblẽ kɔ ɖo na eƒe nubabla.\nTsɔ wò nyawo dro ɖe Yehowa dzi, eyae akpɔtawò; emana ke naɖe le ame dzɔdzɔe te akpɔ gbeɖe o.\nKe wò, Mawu, ãtsɔ wo aƒu gbegblẽ fe ɖo la me, ŋutsu hlɔ̃mewo kple alakpatɔwo manɔ woƒe agbe ƒe afã o; ke nyea mele ŋu ɖom ɖe ŋuwò!


Luka 12 - Holy Bible [Ewe Bible 1913] - (Luk 12)\nEsi ameha, si ƒe xexlẽme ade akpeakpewo, va ƒo ƒu ale bena, wole afɔ ɖom wo nɔewo dzi la, ede asi gbɔgblɔ me na eƒe nusrɔ̃lawo gbã bena: Mikpɔ mia ɖokui dzi nyuie le farisitɔwo ƒe amɔwɔ ʋaʋã, si nye alakpadada la, ŋuti.\nEyaŋuti nusianu, si ke miegblɔ le viviti me la, woasee le kekeli me, eye nusi miegblɔ ɖe to me le xɔgã me la, woaɖe gbe ƒãe le xɔwo ta me.\nKe mele egblɔm na mi, xɔ̃nyewo, bena: Migavɔ̃ amesiwo wua ŋutilã, eye esia megbe la naneke megale wo si wu bena, woawɔ o la o.\nKe mafia amesi miavɔ̃ la mi: Miva amesi, ne ewu ame, emegbe la ŋusẽ le esi be, wòatsɔe aƒu gbe ɖe dzomavɔʋe me; ẽ, mele egblɔm na mi bena: Eyama miavɔ̃!\nAlo womedzraa atsutsre atɔ̃ xɔa hotakpo oa? Eye womeŋlɔ wo dometɔa ɖeke be le Mawu ƒe ŋku me o.\nKe woxlẽ miaƒe taɖawo katã hã. Migavɔ̃ o; mia tɔ vena wua atsutsre geɖewo tɔ.\nKe mele egblɔm na mi bena: Amesiame, si ke atsɔm aʋu me le amewo ƒe ŋku me la, Amegbetɔvi la hã aʋu eyama me le mawudɔlawo ƒe ŋku me;\nke amesi ke gbe nu le gbɔnye le amewo ƒe ŋku me la, woagbe nu le eya hã gbɔ le mawudɔlawo ƒe ŋku me.\nEye amesiame si agblɔ nya ɖe Amegbetɔvi la ŋuti la, woatsɔe akee; ke amesi agblɔ busunya ɖe Gbɔgbɔ kɔkɔe la ŋuti la, womele etsɔ ge akee o.\nEye ne wokplɔ mi yi ɖe ƒuƒoƒewo kple dziɖulawo kple ŋusẽtɔwo ƒe ŋku me la, migatsi dzimaɖi be, aleke miawɔ alo nuka tsɔ ge míala aɖe mia ɖokui nu alo agblɔ o;\nelabena Gbɔgbɔ kɔkɔe la afia nusi miagblɔ la mi le gaƒoƒo ma dzi.\nEye amea ɖe tso ameha la me gblɔ nɛ bena: Nufiala, gblɔ na nɔvinye be, wòamã domenyinyi la me kplim.\nEye wògblɔ nɛ bena: Ame, amekae ɖom ʋɔnudrɔ̃la alo numãla ɖe mia dzi mahã?\nEye wòdo lo na wo gblɔ bena: Ŋutsu kesinɔtɔa ɖe ƒe anyigba wɔ nu geɖe;\neye wobu le eɖokui me bena: Nuka wɔ ge mala? Elabena nyemekpɔ afisi maƒo nye kutsetsewo nu ƒu ɖo o.\nEye wògblɔ bena: Esia mawɔ: mamũ nye avawo, eye matu gatɔwo, eye afima maƒo nye nukuwo kple nye nu nyuiwo nu ƒu ɖo.\nEye magblɔ na nye luʋɔ bena: Luʋɔ, èkpɔ nu nyui geɖe, siwo nèdzra ɖo hena ƒe geɖewo: gbɔ ɖe me, ɖu nu, no nu, na dzi nadzɔ wò.\nKe Mawu gblɔ ne bena: Ame tsibome, zã sia me ke woabia wò agbe le asiwò me; ke nusiwo nèdzra ɖo la, ameka tɔ woazu mahã?\nAle amesi le nu nyuiwo dzram ɖo na eɖokui, eye kesinɔnuwo mele esi le Mawu gome o la, le enye si.\nEye wògblɔ na eƒe nusrɔ̃lawo bena: Le esia ta mele egblɔm na mi bena: Migatsi dzimaɖi le miaƒe agbe ŋuti nusi miaɖu o, alo le miaƒe ŋutilã ŋuti nusi míado o.\nAgbe la wu nunyiame, eye ŋutilã wu nutata.\nEye ameka le mia dome, ne ele fu ɖem na eɖokui la, wòate ŋu atsɔ abɔ ɖeka akpe ɖe eƒe agbenɔɣi ŋu mahã?\nAzɔ, esi miate ŋu le nu suetɔ wɔm o la, nukaŋuti miele fu ɖem na mia ɖokui le nu mamleawo ŋuti mahã?\nMibu dzogbenyãwo ŋu, alesi wowɔnae: Wometrea ɖeti, alo lɔ̃a avɔ o: ke mele egblɔm na mi bena: Salomo gɔ̃ hã le eƒe ŋutikɔkɔe katã me meɖo atsyɔ̃ abe esiawo dometɔ ɖeka ene o.\nKe ne Mawu ɖo atsyɔ̃ alea na gbe, si le gbedzi egbe, eye etsɔ woatsɔe aƒu gbe ɖe kpodzo me la, geɖe wu wòawɔe na miawo, mi xɔseʋeetɔwo!\nEye miawo la, migadi nusi miaɖu alo nusi miano o, eye miaƒe tamesusu naganyama mi o.\nElabena nusiawo katã yome xexeame dukɔwo dina; ke mia Fofo nya bena, nusiawo hiã mi.\nKe boŋ midi eƒe fiaɖuƒe la, eye woatsɔ nusiawo katã akpe ɖe eŋuti na mi.\nHa sue, megavɔ̃ o! Elabena edze mia Fofo la ŋu be, yeatsɔ fiaɖuƒe la na mi.\nMidzra nusi le mia si, eye mina nu ame dahewo; miwɔ kotoku, siwo medo xoxo o la, na mia ɖokui, nu nyui, siwo nu metsina o la, ɖe dziƒo, afisi fiafitɔ megogo o, eye agbagblaʋui hã megblẽa nu le o.\neye miawo la miɖi amesiwo le mɔ kpɔm na woƒe aƒetɔ bena, ne adzo le srɔ̃ɖeƒe, eye wòava aƒo nɔa la, ne woaʋui nɛ enumake.\nWoayra dɔla ma, siwo, ne aƒetɔ la va la, akpɔ wo le ŋudzɔ; vavã mele egblɔm na mi bena: Asa avɔ ɖe ali, eye wòana be, woanɔ kplɔ ŋuti, eye wòatsa wo dzi asubɔ wo.\nEye ne ava le ŋudzɔɣi evelia kple etɔ̃lia me, eye wòakpɔ wo nenema la, woayra woamawo.\nKe minya esia bena, ne aƒeatɔ anya gaƒoƒo, si dzi fiafitɔ ava la, anɔ ŋudzɔ, eye mana mɔe be, wòadze kpɔ age ɖe eƒe aƒe me o.\nTete Petro gblɔ nɛ bena: Aƒetɔ, miawoe nèle lo sia dom na loo, alo na wo katã hã mahã?\nEye Aƒetɔ la gblɔ bena: Azɔ amekae nye xɔnuvi nuteƒewɔla kple nunyala, amesi eƒe aƒetɔ aɖo eƒe aƒemetɔwo dzi be, wòana woƒe nuɖuɖu wo le ɣeyiɣi nyui dzi mahã?\nWoayra dɔla ma, si, ne eƒe aƒetɔ va la, akpɔe be, èwɔ nenema.\nKe ne dɔla ma gblɔ le eƒe dzi me bena: Nye aƒetɔ la ƒe vava he ɖe megbe, eye wòaɖe asi dɔlaŋutsuwo kple dɔlanyɔnuwo ƒoƒo me, eye wòaɖu nu, ano nu, eye wòamu aha;\ndɔla ma ƒe aƒetɔ ava le ŋkeke, si mele mɔ kpɔm ne o kple gaƒoƒo, si menya o la dzi, eye wòafee ɖe eve, eye wòana eƒe gomee akpe ɖe ame mawɔnuteƒewo ŋu.\nEye dɔla ma, si nya eƒe aƒetɔ ƒe lɔlɔ̃nu, eye medzrae do alo wɔ eƒe lɔlɔ̃nu o la, woaƒoe geɖe;\nMeva dzo da ge ɖe anyigba dzi, eye nuka dim mele wu eƒe xoxo xoxo mahã?\nKe ele nam be, woade mawutsi ta nam kple mawutsia ɖe, eye ale wotee ɖe ŋunye, vaseɖe esime woawu enu!\nMiebu xa bena, ŋutifafa na ge meva le anyigba dzi mahã? Kpao, mele egblɔm na mi bena, memamã boŋ ye;\nelabena tso esia dzi yina la ame atɔ̃ ano aƒe ɖeka me, eye woamã wo me, etɔ̃ atsi tre ɖe eve ŋuti, eye eve atsi tre ɖe eta ŋuti.\nWoamã fofo kple viŋutsu me, eye viŋutsu kple fofo me, ɖada kple vinyɔnu me, eye vinyɔnu kple ɖada me; lɔ̃xo kple visrɔ̃ me, eye visrɔ̃ kple lɔ̃xo me.\nEye egblɔ na amehawo hã bena: Ne miekpɔ alilikpo le ɖoɖom le ɣetoɖoƒe la, enumake miegblɔna bena: Tsi gbɔna, eye wòva vea me nenema.\nEye ne dzieheya le ƒoƒom la, miegblɔna bena: Xexeme le dzo xɔ ge, eye wòva vea me.\nAlakpatɔwo! Mienya alesi miaɖo anyigba kple dziƒo ƒe ŋku me akpɔ: ke aleke wɔ, bena mienya alesi míado ɣeyiɣi sia akpɔ o mahã?\nEye nukaŋuti miekpɔa nusi dzɔ la me le mia ŋutɔwo mia ɖokui si o mahã?\nElabena ne mia kple wò ketɔ miele fia ƒe ŋku me yim la, dze agbagba le mo dzi be, naɖe ɖokuiwò le esi me; ne menye nenem o la, ahe wò ayi ʋɔnudrɔ̃la gbɔ, eye ʋɔnudrɔ̃la aɖe wò asi na atikplɔtɔ, eye atikplɔtɔ la ade wò gaxɔ me.\nMele egblɔm na wò bena: Màdo go le afima o, vaseɖe esime naxe ho mlɔetɔ.


GBE BUBU Albanian Amerika Tokunɔgbe Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Curaçao) Persian Polish Portuguese Quechua (Ayacucho) Quechua (Cuzco) Rarotongan Romanian Russian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Alesi aŋutrɔwo le kalẽtɔ sii la, nenema nye ɖekakpui me viŋutsuwo.”—PSALMO 127:4.\n1, 2. Alekee ɖeviwo le abe “aŋutrɔwo le kalẽtɔ sii” ene?\nAŊUTRƆDALA aɖe di be yeada aŋutrɔ wòaɖatɔ nane. Etsɔ aŋutrɔa ɖo dakaa nu nyuie, eye wòtsɔ alɔkame sesẽ he eme. Togbɔ be esia wɔwɔ bia ŋusẽ geɖe zazã hã la, etsɔ dzigbɔɖi dzidze aŋutrɔa ɖe nu si wòdi be wòatɔ la dzi tututu. Tete wòdae ʋĩam! Ðe aŋutrɔa atɔ nu si dzi wòdzidzee ɖoa? Nu vovovowo, siwo dometɔ aɖewoe nye aŋutrɔdalaa ƒe aɖaŋu, ale si ya le ƒoƒomee, kple ale si aŋutrɔa ŋutɔ le, dzie ŋuɖoɖoa anɔ te ɖo.\n2 Fia Salomo tsɔ ɖeviwo sɔ kple ‘aŋutrɔwo le kalẽtɔ si me.’ (Psalmo 127:4) Bu nu si míate ŋu asrɔ̃ tso kpɔɖeŋu sia me ŋu kpɔ. Ɣeyiɣi kpui aɖe koe le aŋutrɔdalaa si be wòatsɔ ahe daa me ahada aŋutrɔa. Ele be wòadae kaba hafi wòate ŋu atɔ nu si dzi wòdzidzee ɖo. Le dzilawo hã gome la, ɣeyiɣi kpui aɖe koe le wo si woatsɔ ana hehe wo viwo be woalɔ̃ Yehowa kple woƒe dzi blibo. Le nu si dzena abe ƒe ʋɛ aɖewo ko ene megbe la, ɖeviawo tsina ɖanɔa wo ɖokui si. (Mateo 19:5) Ðe aŋutrɔa atɔ nu si dzi wodzidzee ɖoa—si fia be, ɖe ɖeviawo ayi edzi alɔ̃ Mawu ahasubɔe ne woɖo wo ɖokui sia? Nu geɖewo dzie ŋuɖoɖoa nɔ te ɖo. Wo dometɔ etɔ̃e nye dzilaawo ƒe aɖaŋu, nɔnɔme si me wonyi ɖevia le, kple ale si ‘aŋutrɔa,’ si nye ɖevia, nɔ agbe ɖe hehe si wonae nu. Mina míadzro nu etɔ̃ siawo dometɔ ɖe sia ɖe me tsitotsito. Gbã la, míadzro nɔnɔme siwo ɖea dzesi le dzila dzeaɖaŋuwo ŋu la me.\nDzila Dzeaɖaŋuwo Ðoa Kpɔɖeŋu Nyui\n3. Nu ka tae wòle be dzilawo nana woƒe nuwɔnawo nawɔ ɖeka kple woƒe nyagbɔgblɔwo?\n3 Yesu ɖo kpɔɖeŋu nyui aɖe ɖi na dzilawo le mɔ sia nu be enɔ agbe ɖe nu si wòfia nu. (Yohanes 13:15) Le go bubu me la, ebu fɔ Farisitɔ siwo ‘gblɔnɛ,’ gake “womewɔnɛ o” la. (Mateo 23:3) Be dzilawo nana wo viwo nalɔ̃ Yehowa la, ele be woƒe nuwɔnawo nasɔ kple woƒe nyagbɔgblɔwo. Ðeko dzilawo ƒe nya siwo wogblɔna gake woawo ŋutɔwo mewɔna ɖe wo dzi o la le abe dati si ŋu daka mele o ene.—Yohanes I, 3:18.\n4. Nya kawoe wòanyo be dzilawo nabia wo ɖokuiwo, eye nu ka tae?\n4 Nu ka tae wòle vevie be dzilawo naɖo kpɔɖeŋu nyui? Abe ale si ko ame tsitsiwo ate ŋu alɔ̃ Mawu to Yesu ƒe kpɔɖeŋu sɔsrɔ̃ mee ene la, ɖeviwo hã ate ŋu asrɔ̃ ale si woalɔ̃ Yehowa to wo dzilawo ƒe kpɔɖeŋu nyuiwo sɔsrɔ̃ me. Ame siwo ɖeviwo dea ha kplii la ate ŋu akpɔ ŋusẽ nyui ɖe wo dzi loo, alo ‘agblẽ woƒe nɔnɔme nyuiwo.’ (Korintotɔwo I, 15:33) Dzilawoe nyea ame siwo ɖeviwo dea ha kple kplikplikpli wu, vevietɔ le woƒe ɖevimenɔɣi, si nye ɣeyiɣi vevi si me womlãa wo, ƒe akpa gãtɔ. Eya ta anyo be dzilawo nabia wo ɖokui be: ‘Aleke mía kple vinyewo dome hadede le? Ðe nye kpɔɖeŋu dea dzi ƒo na vinyewo be woatu numame nyuiwo ɖoa? Kpɔɖeŋu kae meɖona le nu vevi siwo nye gbedodoɖa kple Biblia sɔsrɔ̃ gome?’\nDzila Dzeaɖaŋuwo Doa Gbe Ða Kple Wo Viwo\n5. Nu kawoe ɖeviwo ate ŋu asrɔ̃ tso wo dzilawo ƒe gbedodoɖawo me?\n5 Mia viwo ate ŋu asrɔ̃ nu geɖe tso Yehowa ŋu ne miedoa gbe ɖa kpli wo. Ne wosenɛ miedaa akpe na Mawu le nuɖuɣiwo eye miedoa gbe ɖa kpli wo le Biblia srɔ̃ɣiwo la, nu kawoe woate ŋu asrɔ̃ tso eme? Woate ŋu akpɔe dze sii be Yehowae nana míaƒe ŋutilãmenuhiahiãwo mí, si tae wòle be míada akpe nɛ ɖo, eye be eyae fiaa Biblia me nyateƒewo mí. Nufiame vevi aɖewoe nye esiawo.—Yakobo 1:17.\n6. Aleke dzilawo ate ŋu akpe ɖe wo viwo ŋu woakpɔe be Yehowa tsɔa ɖe le eme na wo dometɔ ɖe sia ɖe?\n6 Gake ne miedoa gbe ɖa kple miaƒe ƒomea le ɣeyiɣi siwo to vovo na nuɖuɣi kple Biblia srɔ̃ɣiwo, eye mieƒoa nu tso nu siwo ku ɖe mia kple mia viwo koŋ ŋu le miaƒe gbedodoɖawo me la, nu nyui geɖe wu ado tso eme. Esia akpe ɖe ɖeviawo ŋu woase le wo ɖokui me be Yehowa li kple miaƒe ƒomea, eye wòtsɔa ɖe le eme na mia dometɔ ɖe sia ɖe vevie. (Efesotɔwo 6:18; Petro I, 5:6, 7) Vifofo aɖe gblɔ be: “Tso esime míenya dzi mía vinyɔnua ko la, míedoa gbe ɖa kplii. Esi wònɔ tsitsim la, míeƒoa nu tso eƒe hadede kple nu bubu siwo ku ɖe eyama ŋu la ŋu le gbedodoɖa kplii me. Va se ɖe esime wòyi atsuƒe la, ŋkeke aɖeke meva yi kpɔ si míedo gbe ɖa kplii ɖekae o.” Ðe wò hã àte ŋu anɔ gbe dom ɖa kple viwòwo gbe sia gbea? Ðe nàte ŋu akpe ɖe wo ŋu woakpɔe be Yehowa nye Xɔlɔ̃ si kpɔa woƒe ŋutilã me kple gbɔgbɔ me nuhiahiãwo gbɔ eye wòtsɔa ɖe le woƒe seselelãmenuhiahiãwo hã me veviea?—Filipitɔwo 4:6, 7.\n7. Hafi dzilawo nate ŋu aƒo nu tso wo viwo ƒe nuhiahiã aɖewo koŋ ŋu le gbedodoɖa me la, nu kae wòle be woanya?\n7 Ke hã, hafi miate ŋu aƒo nu tso mia viwo ƒe nuhiahiã aɖewo koŋ ŋu le gbedodoɖa me la, ehiã be mianya nu siwo me tom mia viawo le. Se nya si vifofo aɖe si nyi vinyɔnu eve gblɔ ɖa: “Le kwasiɖaa ƒe nuwuwu la, mebiaa nya eve ɖokuinye: ‘Nu kawoe ɖe fu na vinyeawo le kwasiɖa sia me? Eye nu kawoe do dzidzɔ na wo le kwasiɖaa me?’” Dzilawo, ɖe miate ŋu abia nya mawo tɔgbi mia ɖokuiwo ahade ŋuɖoɖoawo dometɔ aɖewo gbe siwo miedona ɖa kple mia viwo mea? Ne miewɔnɛ alea la, menye gbedodoɖa na Yehowa—gbedodoɖawo Sela la—koe miele wo fiam o, ke boŋ ale si woalɔ̃ eyama hãe.—Psalmo 65:3.\nDzila Dzeaɖaŋuwo Dea Nusɔsrɔ̃ Edziedzi Ƒe Dzi Ƒo\n8. Nu ka tae wòle be dzilawo nakpe ɖe wo viwo ŋu woatu Mawu ƒe Nyaa sɔsrɔ̃ edziedzi ƒe nɔnɔme ɖo?\n8 Aleke nɔnɔme si dzilawo ɖena fiana ɖe Biblia sɔsrɔ̃ ŋu ate ŋu akpɔ ŋusẽ ɖe ƒomedodo si anɔ wo viwo kple Mawu dome dzi? Bene ame eve dome ƒomedodo me nasẽ ahali ke la, menye ɖeko wòhiã be woanɔ dze ɖom kple wo nɔewo o, ele be woanɔ to ɖom wo nɔewo nyuie hã. Mɔ siwo dzi míetona ɖoa to Yehowa dometɔ ɖekae nye agbalẽ siwo “dɔla nuteƒewɔla” tana la zazã le Biblia sɔsrɔ̃ me. (Mateo 24:45-47; Lododowo 4:1, 2) Eya ta be dzilawo nakpe ɖe wo viwo ŋu be ƒomedodo nyui si anɔ anyi ɖaa nanɔ woa kple Yehowa dome la, ele be woade Mawu ƒe Nya la sɔsrɔ̃ edziedzi ƒe dzi ƒo na wo.\n9. Alekee woate ŋu akpe ɖe ɖeviwo ŋu woatu nusɔsrɔ̃ edziedzi ƒe nɔnɔme nyui ɖo?\n9 Alekee dzilawo ate ŋu akpe ɖe ɖeviwo ŋu woatu nusɔsrɔ̃ edziedzi ƒe nɔnɔme ɖo? Le go sia hã me la, dzilaawo ƒe kpɔɖeŋu nyui ɖoɖoe nye mɔ nyuitɔ. Ðe viwòwo kpɔa wò nènɔa Biblia xlẽm alo nɔa esrɔ̃m edziedzia? Anɔ eme be viwòwo ƒe nuhiahiãwo gbɔ kpɔkpɔ nana vovo menɔa ŋuwò kura o, eye mènya ale si nàwɔ akpɔ ɣeyiɣi na Biblia xexlẽ kple esɔsrɔ̃ o. Gake bia ɖokuiwò be, ‘Ðe vinyewo kpɔam le television gbɔ edziedzia?’ Ne nenemae la, ɖe nàte ŋu azã ɣeyiɣi mawo ƒe ɖe atsɔ aɖo kpɔɖeŋu nyui na wo le ɖokuisinusɔsrɔ̃ gomea?\n10, 11. Nu ka tae wòle be dzilawo nanɔ ƒome Biblia nusɔsrɔ̃ wɔm kple wo viwo edziedzi?\n10 Mɔ nyui bubu si dzi dzilawo ate ŋu ato afia wo viwo be woaɖo to Yehowae nye ƒome Biblia nusɔsrɔ̃ wɔwɔ edziedzi. (Yesaya 30:21) Gake ame aɖewo abia be, ‘Nu ka tae wòhiã be dzilawo naganɔ ƒomenusɔsrɔ̃ wɔm kple wo viwo esi wònye be wokplɔa wo yia hamea ƒe kpekpewo edziedzi?’ Susu nyui geɖewo tae. Dzilawo koŋ sie Yehowa tsɔ nufiafia wo viwo ƒe agbanɔamedzia de. (Lododowo 1:8; Efesotɔwo 6:4) Ƒome Biblia nusɔsrɔ̃ kpena ɖe ɖeviawo ŋu wokpɔnɛ dzea sii be menye hadomenuwɔna koe tadedeagu nye o, ke enye nu si wòle be woanɔ wɔwɔm le ƒomea me hã.—Mose V, 6:6-9.\n11 Tsɔ kpe ɖe eŋu la, ƒomenusɔsrɔ̃ tuameɖowo wɔwɔ kpena ɖe dzilawo ŋu wote ŋu sea ale si ɖeviawo susuna tso gbɔgbɔmenuwo kple agbe nyui nɔnɔ dzidzenuwo ŋu la gɔme. Le kpɔɖeŋu me, ne ɖeviawo metsi fũu o la, dzilawo ate ŋu azã agbalẽwo abe Srɔ̃ Nu tso Nufiala Gã la Gbɔ ene atsɔ asrɔ̃ nu kpli wo. * Nyabiasewo le Biblia srɔ̃gbalẽ sia ƒe memama ɖe sia ɖe kloe me siwo biana tso ɖeviwo si be woagblɔ woƒe nukpɔsusu ku ɖe nyati si me dzrom wole ŋu. To mawunyakpukpui siwo le agbalẽa me me dzodzro me la, dzilawo ate ŋu akpe ɖe ɖeviawo ŋu woatu woƒe sidzedze ŋutete ɖo bene woate ŋu ‘ade vovototo nyui kple vɔ̃ dome.’—Hebritɔwo 5:14.\n12. Alekee dzilawo ate ŋu atrɔ asi le ƒomenusɔsrɔ̃ ŋu wòasɔ ɖe wo viwo ƒe nuhiahiãwo nu, eye mɔnu ka zazãe nèkpɔ be ate ŋu aɖe vi le esia wɔwɔ me?\n12 Ne ɖeviawo le tsitsim la, anyo be miatrɔ asi le nusɔsrɔ̃a ŋu wòasɔ ɖe woƒe nuhiahiãwo nu. Kpɔ ale si dzila aɖewo kpe ɖe wo vi ƒewuiviwo ŋu be woade ŋugble tso sukuɣeɖuƒeyiyi ŋui ɖa. Vifofoa gblɔ be: “Míegblɔ na mía viawo be le ƒomenusɔsrɔ̃ si míagava wɔ me la, mía kple srɔ̃nye míawɔ abe míawoe nye ɖeviawo ene, eye be mía vinyɔnuawo awɔ abe woawoe nye dzilawo ene. Ðeviawo dometɔ ɖe sia ɖe ate ŋu awɔ Papa alo Dada ƒe wɔƒe, gake woawɔ numekuku tso nyatia ŋu ɖekae, eye woana mɔfiamewo ku ɖe sukuɣeɖuƒeyiyi ŋu.” Nu kae do tso eme? Vifofoa gblɔ yi edzi be: “Vovototodede nyui kple vɔ̃ dome ƒe ŋutete si woɖe fia (le woƒe akpaa dzi wɔwɔ abe dzilawo ene me) esime wonɔ woƒe nukpɔsusu siwo wotu ɖe Biblia dzi le nu si tae nunya manɔ sukuɣeɖuƒeyiyi me o la me ɖem na mí (abe wo viwo ene) la wɔ nuku na mí ŋutɔ. Nu si gawɔ nuku na mí wue nye wɔna tuameɖo bubu siwo wogblɔ be woate ŋu awɔ ɖe sukuɣeɖuƒeyiyi teƒe. Esia na míese woƒe nuŋububu kple dzimedidiwo gɔme nyuie wu.” Le nyateƒe me la, togbɔ be ehiã kutrikuku kple ŋugbledede be woanɔ ƒomenusɔsrɔ̃ wɔm edziedzi ahana wòasɔ ɖe ƒomea ƒe nuhiahiãwo nu ɣesiaɣi hã la, viɖe geɖewo dona tsoa eme.—Lododowo 23:15.\nNa Ŋutifafa Nanɔ Ƒomea Me\n13, 14. (a) Alekee dzilawo ate ŋu ana ŋutifafa nanɔ ƒomea me? (b) Ne dzila aɖe lɔ̃na ɖe eƒe vodadawo dzi la, viɖe kae ado tso eme?\n13 Aŋutrɔ te ŋu tɔa nu si dzi aŋutrɔdalaa dzidzee ɖo bɔbɔe ne ya mele ƒoƒom sesĩe hafi wòdae o. Nenema kee ɖeviwo hã te ŋu srɔ̃a ale si woalɔ̃ Yehowa ne dzilawo na ŋutifafa le ƒomea me. Yakobo gblɔ be: “Woƒãa dzɔdzɔnyenye ƒe kutsetse le ŋutifafa me na amesiwo wɔa ŋutifafa.” (Yakobo 3:18) Alekee dzilawo ate ŋu ana ŋutifafa nanɔ ƒomea me? Ehiã be dzila eveawo nana ƒomedodo kplikplikpli nanɔ woawo ŋutɔwo dome. Srɔ̃ŋutsu kple srɔ̃nyɔnu siwo lɔ̃a wo nɔewo hedea bubu wo nɔewo ŋu la te ŋu fiaa wo viwo ale si woalɔ̃ Yehowa kpakple amewo ahade bubu wo ŋu la nyuie wu. (Galatiatɔwo 6:7; Efesotɔwo 5:33) Lɔlɔ̃ kple bubudeameŋu nana ŋutifafa nɔa amewo dome. Ne ŋutifafa le dzilaawo dome la, ate ŋu ana woakpɔ kuxi siwo ado mo ɖa le ƒomea me la gbɔ bɔbɔe wu.\n14 Gake ale si ko srɔ̃ɖeɖe aɖeke mede blibo o la, nenema kee ƒome deblibo aɖeke hã mele xexea me fifia o. Ate ŋu adzɔ ɣeaɖewoɣi be dzilawo nado kpo gbɔgbɔa ƒe kutsetse ɖeɖe fia le nuwɔwɔ kple wo viwo me. (Galatiatɔwo 5:22, 23) Ne edzɔ nenema la, aleke wòle be dzilawo nawɔ nui? Ne wolɔ̃ ɖe woƒe vodadaa dzi la, ɖe wòana ɖeviawo magade bubu wo ŋu tututu oa? Bu kpɔɖeŋu si apostolo Paulo ɖo la ŋu kpɔ. Enɔ na ame geɖe siwo wòfia Mawu ƒe Nya lae la abe vifofo ene. (Korintotɔwo I, 4:15) Ke hã, elɔ̃ ɖe edzi faa be yewɔa vodada. (Romatɔwo 7:21-25) Gake eƒe ɖokuibɔbɔ kple anukwareɖiɖi na míegadea bubu eŋu geɖe wu tsɔ wu be wòaɖe bubu si míedea eŋu la dzi kpɔtɔ. Togbɔ be Paulo wɔ vodadawo hã la, ete ŋu ŋlɔ ɖo ɖe hame si nɔ Korinto la kakaɖedzitɔe be: “Mizu srɔ̃nyelawo, abe alesi nye hã menye Kristo-srɔ̃la ene.” (Korintotɔwo I, 11:1) Ne miawo hã mielɔ̃na ɖe miaƒe vodadawo dzi la, mia viwo aŋe aɖaba aƒu miaƒe gbɔdzɔgbɔdzɔwo dzi godoo.\n15, 16. Nu ka tae wòle be dzilawo nafia wo viwo be woalɔ̃ nɔviŋutsu kple nɔvinyɔnu Kristotɔwo, eye alekee woate ŋu awɔ esia?\n15 Nu ka hãe dzilawo ate ŋu awɔ bene nɔnɔme siwo akpe ɖe ɖeviwo ŋu be woayi edzi alɔ̃ Yehowa ne wole tsitsim la nanɔ aƒea me? Apostolo Yohanes ŋlɔ bena: “Ne ame aɖe gblɔ be, yelɔ̃a Mawu, eye wòléa fu nɔvia la, aʋatsokala wònye; elabena amesi melɔ̃a nɔvia, si kpɔm wòle o la, aleke wòate ŋu alɔ̃ Mawu, si kpɔm mele o mahã?” (Yohanes I, 4:20, 21) Eya ta ne miefia mia viwo be woalɔ̃ nɔviŋutsu kple nɔvinyɔnu Kristotɔwo la, ekema ale si woalɔ̃ Mawue nye ema fiam miele wo. Anyo be dzilawo nabia wo ɖokuiwo be, ‘Ðe meƒoa nu nyui tso hamea ŋua, alo ɖeklemiɖenyawo koe megblɔna? Aleke miawɔ anya? Milé to ɖe nya siwo mia viwo gblɔna tso kpekpeawo kple hamea me tɔwo ŋu la ŋu nyuie. Ðewohĩ nya siwo miegblɔna anɔ dzedzem le ɖeviawo ƒe dzeɖoɖowo me.\n16 Nu kawoe dzilawo ate ŋu awɔ atsɔ akpe ɖe wo viwo ŋu be woalɔ̃ nɔviawo le hamea me? Peter, si si ŋutsuvi ƒewuivi eve le la gblɔ be: “Tso mía viawo ƒe ɖevime ke la, míekpea nɔvi siwo bi le gbɔgbɔ me la wova ɖua nu kpli mí le aƒe me, eye míekpɔa dzidzɔ geɖe le esia wɔwɔ me. Esi mía viŋutsuawo nɔ tsitsim la, wova dea ha kple ame siwo lɔ̃ Yehowa, eye fifia, wokpɔe be Mawu subɔsubɔ nye nu si me dzidzɔ geɖe le.” Dennis, si nye nyɔnuvi atɔ̃ fofo la gblɔ be, “Míede dzi ƒo na mía viawo be woadze xɔlɔ̃ hamea me tɔ siwo tsi le mɔɖeɖedɔa wɔwɔ me, eye ɣesiaɣi si wòanya wɔ la, míewɔa amedzro na dzikpɔla mɔzɔlawo kple wo srɔ̃wo.” Ðe miawo hã miate ŋu aɖoe koŋ be miakpe ɖe mia viwo ŋu bene woabu hamea me tɔwo abe ƒomea ƒe akpa aɖe enea?—Marko 10:29, 30.\nÐeviwo Ƒe Agbanɔamedzi\n17. Tiatia kae wòle be ɖeviwo ŋutɔwo nawɔ mlɔeba?\n17 Gabu aŋutrɔdalaa ƒe kpɔɖeŋua ŋu kpɔ. Ne edze aɖaŋu hã la, ate ŋu adzɔ be eƒe aŋutrɔa mayi ɖatɔ nu si dzi wòdzidzee ɖo la o ne aŋutrɔa ŋutɔ xa alo glɔ̃. Ele eme be dzilawo adze agbagba vevie be yewoadzɔ aŋutrɔa, le kpɔɖeŋunyagbɔgblɔ nu, to agbagbadzedze be yewoaɖɔ ɖeviawo ƒe nukpɔsusu gbegblẽwo ɖo me. Gake ɖeviawo ŋutɔwoe atiae nenye be woaɖe mɔ xexe sia natrɔ wo ɖe eƒe nɔnɔme nu loo, alo woaɖe mɔ Yehowa ‘nata mɔ dzɔdzɔe’ na wo.—Lododowo 3:5, 6; Romatɔwo 12:2.\n18. Ŋusẽ kae tiatia si ɖeviwo awɔ la akpɔ ɖe ame bubuwo dzi?\n18 Togbɔ be agba gã aɖee wònye le dzilawo dzi be woahe wo viwo le “Yehowa ƒe amehehe kple susu mamla me” hã la, ɖeviawo ŋutɔwoe awɔ nyametsotso mamlɛa, nenye be woasubɔ Yehowa le woƒe tsitsime. (Efesotɔwo 6:4, NW) Eya ta ɖeviwo, mibia mia ɖokuiwo be, ‘Ðe malɔ̃ axɔ hehe si nam dzinyelawo lem lɔlɔ̃tɔe la?’ Ne mielɔ̃ xɔe la, ke agbemɔ nyuitɔ kekeakee nye ema tiam miele. Esia ado dzidzɔ na mia dzilawo geɖe ŋutɔ. Vevietɔ wu la, miado dzidzɔ na Yehowa ƒe dzi.—Lododowo 27:11.\n• Alekee dzilawo ate ŋu aɖo kpɔɖeŋu nyui na wo viwo le gbedodoɖa kple Biblia sɔsrɔ̃ gome?\n• Alekee dzilawo ate ŋu ana ŋutifafa nanɔ ƒomea me?\n• Tiatia ka wɔwɔe kpɔ ɖeviwo ŋutɔwo ƒe ŋkume, eye aleke tiatia si woawɔ la akpɔ ŋusẽ ɖe ame bubuwo dzii?\nÐe nèɖoa kpɔɖeŋu nyui na viwòwo le ɖokuisinusɔsrɔ̃ gomea?\nƑome si me ŋutifafa le la me tɔwo kpɔa dzidzɔ\nƉoe Ɖe Amewo Ɖoe Ɖe Amewo Mifia Mia Viwo Ale Si Woalɔ̃ Yehowa\nw07 9/1 axa 26-30


Yeremia 22 - Holy Bible [Ewe Bible 1913] - (Yer 22)\nAle Yehowa gblɔ esi: Yi Yuda-fia ƒe me, eye nagblɔ nya siawo le afima be:\nWò Yuda-fia, amesi bɔbɔ nɔ Dawid ƒe zikpui dzi, mia kple wò dɔlawo kple wò dukɔ, si gena ɖe agba siawo me, mise Yehowa ƒe nya!\nAle Yehowa gblɔ esi: Midrɔ̃ ʋɔnu ɖe eteƒe, eye miwɔ nu dzɔdzɔe, mixɔ amesi woda adzoe la, tso ŋutasẽla si me; migate amedzrowo, tsyɔ̃eviwo kple ahosiwo ɖe anyi o, migawɔ funyafunyawo o, eye migakɔ ʋu maɖifɔ ɖe teƒe sia o.\nElabena ne miewɔ nu ɖe nya siawo nu la, ekema fia, siwo abɔbɔ nɔ Dawid ƒe zikpui dzi la, aɖo tasiaɖam, eye woaɖo sɔ age ɖe aƒe sia ƒe agbowo me, woawo kple woƒe dɔlawo kple woƒe dukɔ siaa.\nYehowa be: Ke ne mieɖo to nya siawo o la, ekema metà ɖokuinye ƒe agbe: Ne aƒe sia mazu aƒedo o fĩ!\nElabena ale Yehowa gblɔ ɖe Yuda-fia ƒe aƒe ŋu enye si: Gilead kple Libanon-ta me nènye nam, ke mawɔ wò nazu gbegbe kple du ɖiaƒedo.\nEye maɖo nugblẽlawo ɖe ŋuwò, eye wo dometɔ ɖesiaɖe atsɔ eƒe lãnu alã Libanon ƒe sederti nyuitɔwo ahatsɔ de dzo me.\nEye dukɔ geɖewo ava to du sia ŋu ayi, eye woagblɔ na wo nɔewo bena: Nukata Yehowa wɔ du gã sia alea ɖo?\nEye woaɖo ŋu bena: Elabena wogblẽ Yehowa, woƒe Mawu ƒe nubabla ɖi, eye wode ta agu na mawu tutɔwo hesubɔ wo.\nMegafa avi ɖe ame kuku ŋu o, eye megafa nɛ o, ke boŋ fa avi ɖe amesi ʋu dzo la ŋu, elabena megale tɔtrɔ ge agbɔ o, eye megale wo denyigba kpɔ ge o.\nElabena ale Yehowa gblɔ ɖe Yuda-fia Salum, Yosiya vi, amesi ɖu fia ɖe fofoa Yosiya teƒe, eye wòʋu dzo tso teƒe sia la ŋu enye si: Magatrɔ gbɔ va afisia o,\nke boŋ afisi woɖe aboyoe yi la, afima wòaku ɖo, eye magakpɔ anyigba sia o.\nBaba na amesi le eƒe xɔ tum le madzɔmadzɔnyenye me, eye eƒe dziƒoxɔ le vɔ̃ɖinyenye me, amesi nana ehavi wɔa dɔ ne yaka, eye mexea eƒe dɔwɔfe nɛ o;\neya amesi gblɔna be: Matu xɔ gãwo kple dziƒoxɔ kekewo, made fesrewo wo nu, maklã sederʋuƒowo ɖe wo me, eve masi aŋɔ dze na wo!\nNe ele aɖika dom le sedertiwo me la, ɖe nèbuna be, eyae nye fianyenyea? Fofowò hã ɖu nu, eye wono nu, ke edrɔ̃ ʋɔnu ɖe eteƒe, eye wòwɔ nu dzɔdzɔe, eye eme nyo nɛ.\nElabena wò ŋku kple wò dzi le viɖe kple ame maɖifɔ ƒe ʋu kɔkɔɖeanyi kple ŋutasesẽ kpakple fuwɔame ko ŋu.\nEyata ale Yehowa gblɔ ɖe Yuda-fia Yoyakim, Yosiya vi la ŋu enye si: Womafa nɛ be: „Ao, nɔvinyeŋutsu, ao, nɔvinyenyɔnu“ o! Eye womafa nɛ be: „Ao, nye aƒetɔ, ao, eƒe atsyɔ̃“ o!\nWoaɖii abe tedzi ene, woatee le anyigba atsɔ aƒu gbe ɖe adzɔge tso Yerusalem ƒe agbowo gbɔ.\nDe Libanon dzi nado ɣli, eye na wò gbe naɖi le Basan; do ɣli tso Abarim dzi, elabena wogbã wò ahiãviwo katã nyanyanya!\nEsi nèli bɔkɔɔ la, meƒo nu kpli wò, ke ègblɔ be, yemasee o; esia nye wò nɔnɔme tso wò ɖevime ke, be nègbe toɖoɖo nye gbe.\nYa akplɔ wò lãkplɔviwo katã, eye wò ahiãviwo ayi aboyo me; ŋu akpe wò, eye wò mo atsi dã le wò nu vɔ̃ɖi wɔwɔ ta.\nWò amesi tso aƒe ɖe Libanon dzi, eye nèwɔ ato ɖe sedertiwo me, ne vevesese ƒo ɖe dziwo, eye nèlé ku abe nyɔnu, si le vi dzim ene la, aleke màhaɖe hũi o!\nYehowa be: Mefa ɖokuinye ƒe agbe: Ɖe wònye ŋkosigɛ nye Yuda-fia Xonya, Yoyakim vi la, le nye ɖusi la, anye ne maɖee aƒu gbe tso gama,\nahatsɔ wò ade asi na amesiwo le wò ku dim, kple amesiwo le ŋɔ dzim na wò, eye matsɔ wò ade asi na Babel-fia Nebukadnezar kple Kaldeatɔwo.\nMatsɔ mia kple dawo, si dzi wò la, aƒu gbe ɖe anyigba tutɔ dzi, afisi womedzi mi ɖo o, eye miaku ɖe gama;\neye womagbugbɔ ayi anyigba, si dzi yiyi le wo dzrom la dzi o.\nƉe ze gbagbã, si ɖi gbɔ, enye Xonya sia loo, alo ze, si ƒe nu menyoa amea ɖeke ŋu o la, wònyea? Nukata wonyã eya kple viawo de gbe, eye wotsɔ wo ƒu gbe ɖe anyigba, si womenya o la dzi?\nAnyigba, anyigba, anyigba, se Yehowa ƒe nya!\nAle Yehowa gblɔ esi: Miŋlɔ ŋutsu sia ɖi be, medzi vi o, enye ŋutsu, si naneke medze dzi na le eƒe agbe me o; elabena madze dzi na viawo dometɔa ɖeke, be wòabɔbɔ nɔ Dawid ƒe fiazikpui dzi ahaɖu le Yuda akpa o.


2 Korintotɔwo 2 | Biblia Le Internet Dzi | Xexe Yeye Gɔmeɖeɖe (1984)\n2 Korintotɔwo 2:1-17\n2 Elabena nu si nye ŋutɔ meɖo lae nye esi: be nyemagatsɔ nuxaxa ava mia gbɔ azɔ o. 2 Elabena ne mena miexa nu la, ekema ame kae ado dzidzɔ nam, ne menye ame si medo nuxaxa na lae oa? 3 Eya tae mele nya siawo tututu ŋlɔm ɖo ɖe mi, bene ne meva la, magaxa nu le ame siwo ta wòle be makpɔ dzidzɔ ɖo hafi la ŋuti o; elabena kakaɖedzi le asinye le mi katã gome be, nye dzidzɔe nye mi katã miaƒe dzidzɔ. 4 Elabena le xaxa kple dzi me vevesese geɖe me metsɔ aɖatsi geɖe ŋlɔ nu ɖo ɖe mi, menye be mana miaxa nu o, ke boŋ bene mianya lɔlɔ̃ geɖe si le asinye na mi la. 5 Ke ne ame aɖe na ame xa nu la, menye nyee wòdo nuxaxa na o, ke boŋ le mɔ aɖe nu la, mi katãe—nyemedi be nye nyagbɔgblɔ me nasẽ akpa o tae. 6 Mokaname sia si mia dometɔ akpa gãtɔ na ŋutsu sia la sɔ gbɔ nɛ, 7 eya ta azɔ la, ele be miatsɔe akee faa, eye miafa akɔ nɛ, bene nuxaxa akpa nagami ame sia le mɔ aɖe nu o. 8 Eya ta mele nu xlɔ̃m mi be, miaɖee afiae be mielɔ̃e. 9 Elabena esia ta hãe mele eŋlɔm na mi ɖo, be manya ne mieɖoa to le nuwo katã me. 10 Nu sia nu si miatsɔ ake ame aɖe faa la, nye hã metsɔe kee. Le nyateƒe me la, nu sia nu si metsɔ ke faa la, ne metsɔ nane ke faa la, mia tae metsɔe ke ɖo, le Kristo ŋkume; 11 bene Satana ƒe asi nagasu mía dzi o, elabena eƒe nugbeɖoɖowo mele manyamanya na mí o. 12 Ke esi meva ɖo Troa, be magblɔ nya nyui la tso Kristo la ŋu, eye woʋu ʋɔtru aɖe nam le Aƒetɔ la me la, 13 nyemevo le ɖokuinye me o, le esi nyemekpɔ nɔvinye Tito o ta, gake meklã wo, eye medze Makedonia mɔ. 14 Gake woada akpe na Mawu, ame si nɔa ŋgɔ na mí ɣesiaɣi le aʋadziɖuɖu ƒe gbɔlɔlɔ gã aɖe me ɖekae kple Kristo la, eye wònana wokpɔa eƒe sidzedze ƒe ʋeʋẽ la dzea sii toa mía dzi le afi sia afi! 15 Elabena mienye Kristo ƒe ʋeʋẽ lilili na Mawu le ame siwo ɖem wole kple ame siwo le tsɔtsrɔ̃m la dome; 16 míenye ʋeʋẽ si tsoa ku me yia ku me na ame mamlɛtɔ siawo, eye míenye ʋeʋẽ si tsoa agbe me yia agbe me na ame gbãtɔawo. Eye ame kae dze nyuie na nu siawo wɔwɔ? 17 Míawoe; elabena míetsɔa Mawu ƒe nya la tsaa asi abe ale si ame geɖewo wɔnɛ ene o, ke boŋ míegblɔnɛ le anukwareɖiɖi me, ɛ̃, abe ame siwo Mawu dɔ ene la, Mawu ŋkumee míele nu ƒom le le Kristo me.\n2 Korintotɔwo 2


Ðe Mawudɔlawo Kpena Ðe Mía Ŋua? Ðe Mawudɔla Vɔ̃ɖiwo Hã Lia? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gun Haitian Creole Hebrew Hiligaynon Hmong (Ɣi) Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mazatec (Huautla) Mizo Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nÐe mawudɔlawo kpena ɖe mía ŋua?\nAbe ale si mawudɔlawo kpe ɖe Mawu subɔla wɔnuteƒe Daniel ŋu le blema ene la, nenema kee wokpena ɖe amewo ŋu egbea be nya nyui la naɖe vi na wo\nYehowa Mawu wɔ mawudɔla miliɔn geɖe xoxoxo hafi va wɔ amegbetɔwo. (Hiob 38:4, 7) Mawudɔla siawo nye gbɔgbɔmeme siwo si ŋusẽ le, siwo wɔa Mawu ƒe gbe dzi. Ɣeaɖewoɣi la, Mawu dɔa wo ɖa be woafia mɔ yeƒe subɔla siwo le anyigba dzi ahakpɔ wo ta. (Psalmo 91:10, 11) Egbea, mawudɔlawo le kpekpem ɖe amewo ŋu be nya nyui si Yesu yomedzelawo le gbeƒã ɖemee la naɖe vi na wo.—Xlẽ Nyaɖeɖefia 14:6, 7.\nÐe wòle be míado gbe ɖa na mawudɔlawoa? Ao. Subɔsubɔnuwɔnae gbedodoɖa nye, eye Mawu ɖeka koe wòdze be míado gbe ɖa na. (Nyaɖeɖefia 19:10) Esi wònye be Mawu ƒe subɔlawoe mawudɔlawo nye ta la, womewɔa amewo ƒe gbe dzi o, ke boŋ Mawu ƒe gbe dzie wowɔna. Eya ta Mawu ɖeka koe wòle be míado gbe ɖa na to Yesu dzi.—Xlẽ Psalmo 103:20, 21; Mateo 26:53.\nÐe mawudɔla vɔ̃ɖiwo hã lia?\nEsi Mawu wɔ mawudɔlawo la, ena tiatiawɔwɔ ƒe ablɔɖe wo abe amegbetɔwo ke ene, si fia be woate ŋu atiae be yewoawɔ nyui alo vɔ̃. Nublanuitɔe la, mawudɔla geɖewo dze aglã ɖe Mawu ŋu. (2 Petro 2:4) Wo dometɔ si dze aglã gbã lae nye Satana; bubuwo hã dze eyome eye wozu gbɔgbɔ vɔ̃wo. Ƒe aɖewoe nye esi va yi la, wonya Satana kple eƒe gbɔgbɔ vɔ̃wo ɖa le dziƒo hetsɔ wo ƒu gbe ɖe anyigba dzi.—Xlẽ Nyaɖeɖefia 12:7-9.\nŊutasesẽ kple nu vɔ̃ɖi wɔwɔ siwo le dzidzim ɖe edzi tso ƒe 1914 me ke la nye dzesi be eteƒe madidi o, Mawu axɔ ŋusẽ le Satana kple gbɔgbɔ vɔ̃wo siaa si. Ekema Mawu ana anyigba la nazu Paradiso abe ale si wòɖoe le gɔmedzedzea me ene.—Xlẽ Nyaɖeɖefia 12:12; 21:3, 4.\nÐe Mawudɔlawo Kpena Ðe Mía Ŋua?


Tafe La Ðo Kpe Ame Kukuwo Ƒe Tsitretsitsi La Dzi\nGBE BUBU Abbey Abui Acholi Afrikaans Albanian Altai Alur Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Bengali Biak Bicol Bislama Boulou Brazil Tokunɔgbe Bulgarian Bété Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Edo Efik Estonian Eŋlisi Eʋegbe Faroese Fijian Finnish Fon Frafra Franse Ga Galician Garifuna Georgian German Greek Greenlandic Guarani Guerze Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lenje Lhukonzo Lingala Lithuanian Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Norwegian Nsenga Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nTafe La Ʋu Tsitretsitsi Ƒe Mɔkpɔkpɔ Ði\nŊkuɖodzia nyea ɣeyiɣi nyui aɖe na mí be míade ŋugble le etsɔmeyayra siwo tafea ʋu ɖi na mí la ŋu. Yayra siawo dometɔ ɖekae nye tsitretsitsia. Yehowa meɖoe be amegbetɔwo naku hafi o. Eya tae nu siwo gbãa dzi na ame vevie la dometɔ ɖekae nye míaƒe ame vevi aɖe ƒe ku. (1Ko 15:26) Esi Yesu kpɔ eƒe nusrɔ̃lawo wonɔ Lazaro si ku fam la, ete ɖe edzi vevie. (Yh 11:33-35) Esi wònye Yesu srɔ̃ Fofoa ƒe nɔnɔmewo pɛpɛpɛ heɖenɛ fiana ta la, míate ŋu aka ɖe edzi be etena ɖe Yehowa hã dzi ŋutɔ ne wòkpɔ mí míele míaƒe ame vevi siwo ku la fam. (Yh 14:7) Yehowa le mɔ kpɔm vevie na ɣeyiɣi si wòafɔ esubɔla siwo ku la ɖe tsitre, eye ele be míawo hã míakpɔ mɔ na ɣeyiɣi ma.—Hio 14:14, 15.\nÐoɖo ka nue Yehowa afɔ amewo ɖe tsitre ɖo? Megblɔ nu geɖe tso eŋu o. Gake esi Yehowa nye Mawu si wɔa nu ɖe ɖoɖo nu ta la, míate ŋu aka ɖe edzi be afɔ amewo ɖe tsitre le ɖoɖo nyui nu. (1Ko 14:33, 40) Le kunuwɔwɔwo teƒe la, ɖewohĩ woawɔ ɖoɖo ɖe wɔna tɔxɛwo ŋu be míatsɔ ado woe zɔ na ame siwo woafɔ ɖe tsitre. Ðe nèdea ŋugble le tsitretsitsia ŋu, vevietɔ ne èle wò ame vevi aɖe si ku fama? (2Ko 4:17, 18) Ðe nèdaa akpe na Yehowa ɖe tafe si wòna kple ale si wòɖee fia le Ŋɔŋlɔawo me be kukuawo agava nɔ agbe ake la ta?—Kol 3:15.\nXɔ̃wò kple wò ƒometɔ kawoe nèle mɔ kpɔm na vevie le tsitretsitsia me?\nAme siwo ŋu Biblia ƒo nu tsoe dometɔ kawoe nèle mɔ kpɔm vevie be yeado go ahaɖo dze kple?


Woɖe Amerika Tokunɔgbegɔmeɖeƒea Yi Florida\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Turkish Ukrainian Xhosa Zulu\nYehowa Ðasefowo Ðo Amerika Tokunɔgbegɔmeɖeƒe Le Florida\nFORT LAUDERDALE, Florida—Le November 14, 2014 dzi la, Yehowa Ðasefowo te Amerika Tokunɔgbegɔmeɖeƒea ɖeɖe tso woƒe Gbetakpɔxɔ Habɔbɔa Ƒe Hehenaƒe si le Patterson le New York yi Fort Lauderdale si le Florida ƒe dɔwo gɔme. Yehowa Ðasefowo dze Biblia kple Biblia-srɔ̃gbalẽwo gɔme ɖeɖe ɖe Amerika Tokunɔgbe me le Patterson tso ƒe 1995 me ke. Le ɣleti ʋɛ siwo va yi me la, Ðasefoawo te asitɔtrɔ le woƒe teƒe si le Fort Lauderdale la ŋu, woɖo dɔwɔxɔ yeyewo kple dɔwɔƒe si woléa nuwo ɖe mɔ̃ dzi le ɖe teƒe sia. Tso May 2015 me la, Ðasefoawo ƒe Amerika Tokunɔgbegɔmeɖeƒea dze dɔ gɔme bliboe le teƒe sia.\nÐasefoawo daa Amerika Tokunɔgbe me videowo ɖe internet dzi le woƒe nyatakakadzraɖoƒe si nye jw.org, eye wowɔa DVD geɖewo hã. Wozãa wo edziedzi le woƒe kwasiɖa sia kwasiɖa ƒe kpekpe siwo wowɔna le tokunɔgbehame 500 kple edzivɔ siwo le xexea me godoo me la me, eye wogazãa wo le woƒe takpekpe sue kple gã siwo wowɔna ƒe sia ƒe hã me.\nAƒetɔ Jonathan Galvez si nye Ðasefoawo ƒe Amerika Tokunɔgbegɔmeɖeƒea dzi kpɔla si le Florida gblɔ be: “Míaƒe taɖodzinue nye be míana ame siwo katã zãa Amerika Tokunɔgbea nase míaƒe videoawo gɔme bɔbɔe, eɖanye dukɔ ka ke mee wotso alo afi kae wode suku se ɖo o.” Egblɔ yi edzi be: “Wozãa Amerika Tokunɔgbea le dukɔ siwo ade 45 me, eye abe ale si ko ame siwo ƒoa nu ƒe gbewo toa vovo ene la, nenema kee dzesi siwo tokunɔwo zãna tsɔ gblɔa nyawoe hã toa vovo tso teƒe yi teƒe. Esi míeɖe míaƒe gbegɔmeɖeƒea yi Fort Lauderdale fifia la, míaƒe gbegɔmeɖelawo va le nuto si me Amerika Tokunɔgbea zãla siwo tso dukɔ vovovowo me la sɔ gbɔ ɖo wu la me.”\nLe ƒe 2014 me la, Frank Bechter, si nye agbalẽnyalagã le hadomenyawo kple gbegbɔgblɔ ŋuti nyawo me la de Yehowa Ðasefowo ƒe tokunɔgbe me takpekpe gã aɖe si wowɔ le Richmond si le Virginia kple susu be yeaku nu me tso tokunɔgbewo kple tokunɔwo ŋu. Nunyalagã Bechter gblɔ be, “Ale si miaƒe habɔbɔa léa fɔ ɖe Amerika Tokunɔgbe gɔme ɖeɖe kple tokunɔgbe me wɔna adodoeawo wɔwɔ ŋu dze ƒãa le Richmond wɔnaa me, vevietɔ le ale si miezã mawunyakpukpuiwo ƒe video siwo gɔme woɖe nyuie la edziedzi ta. Mekpɔe be Amerika Tokunɔgbe si wozã la de ŋgɔ ŋutɔ.” Eyi edzi be, “Mekpɔ ŋudzedze ɖe Ðasefoawo ƒe kutrikuku le Biblia la gɔme ɖeɖe nyuie ɖe Amerika Tokunɔgbe me la ŋu ŋutɔ, elabe ŋudɔwɔnu vevi aɖe wònye le míaƒe dukɔa kple xexe bliboa ƒe ŋutinya me. Eye mexɔe se be ele be tokunɔwo hã ƒe asi nasu ŋudɔwɔnu vevi siwo ɖea vi na ame bubuwo le xexea me godoo la dzi.”\nYehowa Ðasefowo ƒe gbegɔmeɖela siwo le xexea me godoo ɖea video geɖewo gɔme ɖe tokunɔgbe 80 aɖewo me eye womaa wo na amewo femaxee. Yehowa Ðasefowo wɔ JW Library Sign Language dɔwɔnu hã, eye amewo tea ŋu wɔa tokunɔgbe me video siwo le jw.org nyatakakadzraɖoƒea ƒe kɔpi, ɖoa wo ɖe ɖoɖo nu heƒoa wo le edzi bɔbɔe.


Zakariya 6 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14\nŊutega 8: Tasiaɖam ene (1-8)\nDzedze la anye fia kple nunɔla (9-15)\n6 Eye megafɔ mo dzi, eye mekpɔ tasiaɖam ene le dodom tso to eve dome, eye toawo nye akɔbli. 2 Sɔ dzĩwo le tasiaɖam gbãtɔ ŋu, eye sɔ yibɔwo le tasiaɖam evelia ŋu.+ 3 Sɔ ɣiwo le tasiaɖam etɔ̃lia ŋu, eye sɔ ŋɔtaŋɔta ŋɔŋɔewo le tasiaɖam enelia ŋu.+ 4 Eye mebia mawudɔla si le nu ƒom kplim la be: “Nye aƒetɔ, nu kawoe nye esiawo?” 5 Mawudɔla la ɖo eŋu nam be: “Esiawoe nye dziƒowo ƒe gbɔgbɔ ene+ siwo do yina, esi wotsi tre ɖe anyigba blibo la ƒe Aƒetɔ la ŋkume vɔ megbe.+ 6 Esi* ŋu sɔ yibɔawo le la do yina dziehenyigba dzi;+ ɣiawo yina atsiaƒu la godo; eye ŋɔtaŋɔtaawo yina anyiehenyigba dzi. 7 Ŋɔŋɔeawo hã di be yewoado ayi aɖatsa le anyigba la dzi.” Eye wògblɔ be: “Miheyi ɖatsa le anyigba la dzi.” Ale wode asi tsatsa me le anyigba la dzi. 8 Eye wòdo ɣli ɖo ɖem gblɔ nam be: “Kpɔ ɖa, esiwo do yina dziehenyigba dzi la na Yehowa ƒe dɔmedzoe* nu fa le dziehenyigba dzi.” 9 Yehowa ƒe gbe gava nam be: 10 “Xɔ nu si Heldai, Tobiya kple Yedaya tsɔ tso aboyomeawo gbɔ la; eye gbe ma gbe la, wò ŋutɔ kple ame siawo siwo tso Babilon va la miyi Yosiya, Zefaniya vi la ƒe aƒe me. 11 Eye nàtsɔ klosalo kple sika awɔ fiakuku* aɖɔ na nunɔlagã Yosua,+ Yehozadak vi la. 12 Eye nàgblɔ nɛ be,“‘Ale aʋakɔwo ƒe Yehowa gblɔe nye esi: “Ŋutsu si ŋkɔe nye Dzedze+ lae nye esi. Adze tso enɔƒe, eye wòatu Yehowa ƒe gbedoxɔ+ la. 13 Eyae atu Yehowa ƒe gbedoxɔ la, eye eya ŋue fianyenye ƒe bubu anɔ. Anɔ anyi ɖe eƒe fiazikpui dzi aɖu fia, anye nunɔla hã anɔ eƒe fiazikpui dzi,+ eye ŋutifafa anɔ wo kple eve la dome.* 14 Fiakuku* la anɔ Yehowa ƒe gbedoxɔ la me woatsɔ aɖo ŋku Helem, Tobiya, Yedaya,+ kple Hen, Zefaniya vi, dzi. 15 Ame siwo le didiƒe la ava kpe asi ɖe Yehowa ƒe gbedoxɔ la tutu ŋu.” Ekema miadze sii be aʋakɔwo ƒe Yehowa ye dɔm ɖe mia gbɔ. Esia ava eme ne mieɖo to Yehowa mia Mawu ƒe gbe.’”\n^ Efia, tasiaɖam.\n^ Alo, “atsyɔ̃fiakuku.”\n^ Efia be, ŋutifafa anɔ eƒe ɖoƒe siwo nye dziɖula kple nunɔla dome.


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian\nNUSIWO katã ŋu míede ŋugble le ƒe akpa aɖe koe amegbetɔ nye. Nuwɔwɔ siwo katã le anyigba dzi ƒe wɔƒe li si Mawu ɖo na wo. Mía kple nu gbagbe bubu siwo ƒo xlã mí kpɔa gome le nu geɖe me ɖekae—esi ƒo wo katã ta lae nye agbe, nunana wɔnuku la ŋutɔ hã. Susu sia tae wòtena ɖe ame geɖe dzi vevie ne nu gbagbe ƒomevi aɖe tsrɔ̃.\nEsime dzɔdzɔmeŋutinunyala Anthony C. Janetos nɔ eƒe nyawo ŋlɔm ɖe Consequences magazine me la, egblɔ be: “Ame geɖe alɔ̃ ɖe edzi be esi mí katã míedo ka ta la, enye míaƒe agbanɔamedzi be míakpɔ ɣletinyigba la ta be wòakpɔtɔ anye nɔƒe, eye be míanye xɔnuvi nyui siwo kpɔa nu gbagbe ƒomevi gbogbo siwo le edzi la ta hena amegbetɔƒome siwo le edzi fifia kple esiwo le vava ge ƒe dedienɔnɔ. Be esia nanya wɔ la, ebia be míatsɔ ɖe le nu gbagbe ƒomevi vovovowo ƒe vevienyenye me—le nusiwo míekpɔna tsoa wo gbɔ hena nu gbagbe ɖesiaɖe ƒe zazã kple le mɔ siwo dzi míate ŋu azã wo le siaa ta—eye míaɖoe kplikpaa be míakpɔ wo ta.”\nNuka Wɔm Wole tso Eŋu?\nLe nyateƒe me la, alesi amewo tsi dzi le xexeame godoo ɖe nu gbagbe siwo dzi míaƒe agbe nɔ te ɖo ƒe tsɔtsrɔ̃ ta na dziɖuɖuwo kple habɔbɔ bubuwo ƒe amedɔdɔwo kpe ta wɔ Nu Ggbagbe Ƒomeviwo Takpɔkpɔ Ðoɖo. Wokpɔe le ɖoɖo sia si me kɔ la me be nu gbagbe ƒomevi vovovowo takpɔkpɔ nye nusi me wole be amesiame natsɔ ɖe le.\nBe woagase nu gbagbe ƒomevi vovovowo ƒe nyaa gɔme ɖe edzi la, nugbagbeŋutinunyalawo, nu gbagbewo kple wo nɔƒewo ŋutinunyalawo, kple dzɔdzɔmeŋutinunyala bubu siwo le xexeame godoo ɖo ƒe 2001-2002 ɖi be wòanye Ŋkuléle Ðe Dukɔwo Dome Nu Gbagbe Ƒomeviwo Ŋu ƒe Ƒe. Diana Wall, amesi nye nugbagbeŋutinunyala le Colorado State Yunivɛsiti, amesi nɔ zi me na numekuhaa gblɔ be: “Nu gbagbe ƒomevi vovovowo ŋuti numekuku wɔwɔ aʋu mɔnukpɔkpɔ geɖe na mí be míake ɖe domenyiŋusẽmenugbagbevi yeyewo ŋu, kple nusiwo woate ŋu atsɔ awɔ dɔyɔtikewoe, míate ŋu ana agblemenuwo nawɔ nyuie wu alo atrɔ asi le anyigba siwo dome wogblẽ ŋu woagbugbɔ aɖo woƒe nɔnɔ.” Wall gblɔ kpee be: “Vevietɔ wu la, nu gbagbe ƒomevi yeyewo ƒe nɔƒewo, akpa siwo wɔna be nu gbagbewo kple wo nɔƒewo nakpɔtɔ anɔ dedie, kple alesi míakpɔ wo tae la nyanya le vevie na mí ŋutɔ be míate ŋu awɔ nyametsotso nyuiwo tso míaƒe anyigbaa, tɔsisiwo kple atsiaƒugã gbanaawo ŋu.”\nTɔtrɔ Veviwo Wɔwɔ Hiã\nTogbɔ be wowɔ ŋgɔyiyi aɖewo siwo dze na kafukafu hã la, kuxia ƒe dzesiwo ko gbɔe agbagbadzedze aɖewo kpɔ, ke menye nusiwo gbɔ wotso o. Numekulawo bui be afisi woɖo fifia la, ɣeyiɣi fũ mele amegbetɔwo si o. Esi Ruth Patrick, si le Dzɔdzɔmenunya Ŋuti Nusrɔ̃ƒe si le Philadelphia, Pennsylvania, U.S.A., ku nu me tso nusi wòyɔ be “nu gbagbe ƒomevi vovovo siwo ate ŋu atsrɔ̃” ŋu la, eƒo nya ta be “ŋkubiãɣi enye esia . . . Nuwɔwɔ kpatae hiã vevie fifia.” Be nu gbagbe ƒomeviwo tsɔtsrɔ̃ si le edzi yim natɔ te la, ele be amegbetɔ nawɔ tɔtrɔ tso alesi wòwɔa nui ɖe ɣletinyigba sia kple nu gbagbe siwo le edzi ŋu la me. Nu geɖe hiã wu be woanɔ nusiwo dome wogblẽ ɖɔm ɖo ko atɔ ɖe afima. Dzɔdzɔmenuwo Ŋuti Numekuha gblɔ be: “Eyata womate ŋu aɖe nu gbagbe ƒomevi vovovoawo takpɔkpɔ ɖa le hadome ŋgɔyinyawo . . . gbɔ kpɔkpɔ ŋu o.\nTaɖodzinu sia gbɔ ɖoɖo abia kokoko be amegbetɔwo nawɔ tɔtrɔ veviwo. Agbalẽ si nye Caring for the Earth lɔ̃ ɖe edzi be xɔnuvi nyui nyenye bia “dzidzenuwo, ga ŋuti nukpɔsusu ɖɔʋu, kple ameƒomevinyenye si to vovo kura tso akpa gãtɔ siwo li egbea gbɔ.”\nBiblia la na eme kɔ be ŋutete mele amegbetɔwo ŋu be woahe tɔtrɔ siawo vɛ o. Yeremya 10:23 gblɔ be: “Yehowa, menyae be, amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” (Lododowo 20:24) Nyateƒenya sia dze gaglãa le ŋutinya me katã, eye nusi do tso eme na amegbetɔwo esi woŋe aɖaba ƒu gɔmeɖose sia dzi na míele akɔ kpem kple “ɣeyiɣi vɔ̃wo” siwo ƒe nya wogblɔ le Timoteo II, 3:1-5. Kpukpui siawo fia mí hã be amewo ƒe nu trama wɔwɔwo gbɔe ɣeyiɣi vɔ̃awo tso. Eyata ne amewo metrɔ o la, ɣeyiɣi kpui aɖe koe kuxia gbɔ kpɔnu ɖesiaɖe si woato vɛ la anɔ anyi.\nLe gbebiabia dzɔdzɔmeŋutinunyala Ðk. Jane Goodall, si xɔ ŋkɔ le xexeame godoo me la, egblɔ be nu gbagbewo ƒe nɔƒewo tsɔtsrɔ̃ “tsoa ŋukeklẽ ɖe ga ŋu kple ŋutilãmenudidi vivivo le dukɔ deŋgɔwo me gbɔ zi geɖe.” Eye nu miemieŋutinunyala Peter Raven, si nye United States Dukɔa ƒe Dzɔdzɔmenunya Ŋuti Nusrɔ̃ƒe ƒe agbalẽŋlɔla tsã la xlɔ̃ nu be “manyamanya, ɖekematsɔleme, koɖoɖo kple ŋubiã gbɔe kuxi vovovo siwo ate ŋu agblẽ nu le Anyigba la ŋu kura la tso.” Eyata dzidzenu siwo hiã be woatrɔ la dometɔ aɖewoe nye ɖokuitɔdidi, ŋukeklẽ, manyamanya, nuŋumabumabu yi ŋgɔe kple tɔnye-ko-nenyo nukpɔsusuwo.\nNusi Ko Akpɔ Nu Gbagbe Ƒomevi Vovovowo Ta\nEsɔ be nu gbagbe ƒomevi vovovo siwo wɔ nuku ale gbegbe la Wɔla natsɔ ɖe le eƒe nuwɔwɔwo ƒe etsɔme me vevie. Biblia gblɔ na mí be Mawu ade nu nyawo me kpuie ‘ahatsrɔ̃ amesiwo le anyigba la gblẽm.’—Nyaɖeɖefia 11:18.\nÐe Mawu ana nu gbagbe siwo tsrɔ̃ le anyigba la dzi le amegbetɔwo ƒe nuwɔna ta natrɔ agbɔa? Ne Wɔla la di be yeana lã siwo tsrɔ̃ nagbugbɔ ado ɖe anyigbaa dzi la, ɖikeke mele eme o be ate ŋu agbugbɔ awɔ wo le etsɔme. Ate ŋu awɔ nu miemie siwo tsrɔ̃ la hã nenema ke. Gake esi Biblia megblɔ eŋunya na mí o ta la, masɔ be míasusu naneke agblɔ o.\nNusi ŋugbe wodo be Mawu ƒe dziɖuɖu awɔ enye be woayra anyigba dzi nu gbagbewo katã. Hakpala la gblɔ be: “Anyigba atso aseye, eye atsiaƒu kple eme nuwo aɖe gbe; agble kple nusiwo katã le eme la, akpɔ dzidzɔ, emegbe avemetiwo katã atso aseye.”—Psalmo 96:11, 12.\nƉoe Ɖe Amewo Ɖoe Ɖe Amewo Etsɔmemɔkpɔkpɔ Kae Li?\ng01 12/8 axa 26-27


Ŋkuléle Ðe Xexea Me Ŋu—Susuhehe Yi Afrika Dzi | Nyɔ! March 2015\nCOVER SUBJECT Ðe Mawu Li Ŋutɔŋutɔa? Vi Kae Ŋuɖoɖoa Kpɔkpɔ Aɖe Na Wò?\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nSusuhehe Yi Afrika Dzi\nAme ɖekaɖekawo kple habɔbɔ geɖewo le agbagba dzem be yewoana agbenɔnɔ nade amewo dzi le Afrika. Gake kuxi sesẽwo gakpɔtɔ le fu ɖem na Afrikatɔwo kokoko.\nGbenyiwo Wuwu Manɔsenu\nWowu gbenyi 1,004 le South Africa le ƒe 2013 me evɔ le ƒe 2007 me la, gbenyi 13 ko wowu. Togbɔ be ele alea hã la, ɖeko gbenyi ƒe dzo ƒlelawo gale geɖe wu dim, eye gbenyi ƒe dzo kilogram ɖeka ate ŋu axɔ asi wu sika kilogram ɖeka. Gbenyi ƒe dzo ɖeka ate ŋu axɔ dɔlar miliɔn afã.\nBU NYA SIA ŊU: Ðe dziɖuɖuwo ate ŋu aɖe sedzimawɔmawɔ ɖa gbe ɖeka?—Yeremiya 10:23.\nZãnuxɔxɔ Siwo Womeʋua Goe O\nDukɔwo Dome Amebabanutsiha bu Ɣedzeƒe Afrika dukɔwo de xexemedukɔ siwo me zãnuxɔxɔ xɔ aƒe ɖo wu le la dome. Gake ame siwo si woxɔa zãnu le la dometɔ 90 le 100 me meʋua go zãnuxɔlawo o. Habɔbɔa ƒe nyanuɖela si le Kenya gblɔ be: “Ewɔ abe dukɔmeviwo mekana ɖe woƒe dziɖuɖumegãwo dzi be woate ŋu awɔ nane tso nu fitifiti wɔwɔ ŋu o ene.”\nNYA SI BIBLIA GBLƆ: “Zãnunana gbãa ŋku na nukpɔlawo.”—2 Mose 23:8.\nInternetzazã Le Afrika\nXexea Me Kadodomɔnuwo Ƒe Habɔbɔ gblɔ be kaka ƒe 2014 ƒe nuwuwu naɖo la, Afrikatɔ 20 kloe le 100 me anɔ Internet zãm. Ame siwo le Internet zãm le woƒe asitelefonwo dzi le Afrika la dzi ɖe edzi teƒe eve ne wotsɔe sɔ kple xexea me katã tɔ le mama dedie nu.\nŊkuléle Ðe Xexea Me Ŋu—Susuhehe Yi Afrika Dzi


2 Korintotɔwo 3:12\nAzɔ esi mɔkpɔkpɔ sia le mia si ŋuti la, míewɔa dzideƒo geɖe ŋuti dɔ le nuƒoƒo me,\nGake la wotsi afima ŋkeke geɖe hele nu ƒom kple dzideƒo le Aƒetɔ la me, eya amesi ɖi ɖase le eƒe amenuvevenya la ŋuti, le esime wòna wowɔ dzesiwo kple nukunuwo to woƒe asiwo dzi.\nKe Paulo kple Barnaba ƒo nu kple dzideƒo bena: Ele vevie bena, woagblɔ mawunya na mi gbã, ke esi mieɖee ɖa tso mia gbɔ, eye miebu mia ɖokui be, miedze agbe mavɔ la o la, kpɔ ɖa, mietrɔ yi trɔ̃subɔlawo gbɔ.\nEye esi wòyi ɖe ƒuƒoƒe la me la, egblɔ nya kple dzideƒo, eye ɣleti etɔ̃ sɔŋ wòle nu ƒom, eye wòle mawufiaɖuƒe la ŋutinya ƒom ɖe wo nu, ale bena woxoe se.\nEyata wònye dzideƒo geɖe le asinye le Kristo me be, made se na wò le nusi dze la ŋuti hafi, gake le lɔlɔ̃ ta la mele nu xlɔ̃m wò boŋ.\nYosef tso Arimatia, si nye adaŋudela ŋkutatɔ, amesi ŋutɔ hã le mɔ kpɔm na Mawu ƒe fiaɖuƒe la va, eye wòdo dzi yi ɖe Pilato gbɔ ɖabia Yesu ƒe kukua.\neye wòle mawufiaɖuƒe la ƒe gbe ƒã ɖem; eye wòle nu fiãm le Aƒetɔ Yesu Kristo ŋuti kple dzideƒo ŋutɔ, eye amea ɖeke mexea mɔ nɛ o.\n Eye azɔ, Aƒetɔ, kpɔ woƒe ŋɔdzidodowo ɖa, eye nana be, wò dɔlawo nagblɔ wò nya la kple dzideƒo katã, le esi me be, nado wò asi ɖa hena dɔyɔyɔ, eye bena dzesiwo kple nukunuwo nava me to wò dɔla kɔkɔe Yesu ƒe ŋkɔ dzi.\nAmea ɖeke menyãa ame vɔ̃ɖiwo ɖe nu, hafi wosina o; ke ame dzɔdzɔewo ɖea dzi ɖi abe dzatavi ene.\n Eye Abraham te ɖe eŋu gblɔ bena: Ɖe atsrɔ̃ ame dzɔdzɔewo kple ame vɔ̃ɖiwo siaa mahã? Ɖewohi ame dzɔdzɔe blaatɔ̃ anɔ dua me; ɖe àtsrɔ̃e, eye màtsɔe ake teƒe la le ame dzɔdzɔe blaatɔ̃, siwo le eme la ta o mahã? Esia nede megbe xaa tso gbɔwò be, nagawu ame dzɔdzɔe kple ame vɔ̃ɖi siaa zi ɖeka, eye ame dzɔdzɔe nanɔ abe ame vɔ̃ɖi ene o! Esia nede megbe xaa tso gbɔwò! Ɖe xexeame ƒe ʋɔnudrɔ̃la madrɔ̃ ʋɔnu dzɔdzɔe oa? Yehowa ɖo ŋu nɛ bena: Ne makpɔ ame dzɔdzɔe blaatɔ̃ le Sodom-dua me la, ekema màtsɔe ake teƒe blibo la le woawo la. Abraham xɔ dzi gblɔ bena: Kpɔ ɖa, nye amesi nye anyi kple afi ko la, meɖo dzi be, maƒo nu kpli wò, Aƒetɔ! Ɖewohi ame atɔ ato le ame dzɔdzɔe blaatɔ̃ me; le ame atɔ ta la, ɖe atsrɔ̃ ɖu blibo la katã mahã? Eɖo ŋu be: O, ne makpɔ ame blane vɔ atɔ̃ le eme la, nyematsɔe o. Eye wògayi dzi ƒo nu kplii gblɔ bena: Ɖewohĩ woakpɔ ame blane le eme. Eɖo ŋu be: Le ame blane ta nyemawòe o. Eye wògblɔ bena: Aƒetɔ, megabi dzi be, megale nu ƒo ge o loo! Ɖewohi woakpɔ ame blaetɔ̃ le eme. Eɖo ŋu nɛ bena: Ne makpɔ ame blaetɔ̃ le eme la, nyemawɔe o. Eye wògblɔ nɛ bena: Kpɔ ɖa, medo dzi be, maƒo nu kpli wò Aƒetɔ. Ɖewohi woakpɔ ame blave le eme. Eɖo ŋu nɛ be: Le ame blave ta nyematsrɔ̃ wo o. Eye wògblɔ be: Aƒetɔ, megabi dzi o loo, ne magaƒo nu zi ɖeka pɛ ko. Ɖewohĩ woakpɔ ame ewo le eme. Eɖo ŋu nɛ be: Le ame ewo ta nyematsrɔ̃ wo o.\nNyɔnua xɔ dzi, eye wògblɔ nɛ bena: Srɔ̃ mele asinye o. Yesu gblɔ nɛ bena: Egblɔe nyuie bena: Srɔ̃ mele asinye o;\nAle bena míatsɔ dzideƒo agble be; „Yehowa ye nye nye kpeɖeŋutɔ, nyemavɔ̃ o; nuka amegbetɔ awɔm ma?“\n kple nye hã lanye, bena ne meke nu la, woatsɔ nya nam, bene makpe dzideƒo ana woanya nyanyuie la ƒe nya ɣaɣla, esi ŋuti menye ame dɔdɔ le kɔsɔkɔsɔ me, bene dzi nado ƒonye le eme, abe alesi wòdzem be, maƒo nu ene.\nKe esi wokpɔ Petro kple Yohanes ƒe dzideƒo, eye wose bena, ame masrɔ̃nuwo kple ame manyanuwo wonye la, woƒe mo wɔ yaa, eye wodze si wo hã bena, woa kple Yesu wonɔ anyi.\nle nye lala vevie kple mɔkpɔkpɔ la nu be, ŋu nagakpem le naneke me o, hafi boŋ metsɔa dzideƒo blibo la katã bena, alesi wònɔna ɖaa la, nenema ke wòano fifia hã, be woawɔ Kristo gã ɖe nye ŋutilã ŋuti, eɖanye agbe me alo ku me o.\nEye kpɔ ɖa, ele nu ƒom faa, eye womegblɔa nyaa ɖeke nɛ o. Ɖe dumegãwo dze sii vavã bena, amesiae nye Kristo la mahã?\nEye Petro kple apostoloawo ɖo ŋu gblɔ bena: Ele be, wòabu Mawu awu amewo.\nLé dzi ɖe ƒo, eye nasẽ ŋu vevie ko; lé se, siwo katã nye ɖɔla Mose de na wò la me ɖe asi, eye nawɔ wo dzi, megadze ɖe ɖusi alo mia me o, me wòadze dzi na wò le afisiafi, si nayi.\nMawɔ wò ŋku me wòase abe lotamekpe ene, eye wòalia wu ahliha; megavɔ̃ wo o, eye womegatso dzika ƒo na wò o, elabena ƒome sẽto wonye.\neƒo nu, eye wosẽ nu hã kple Helatɔwo; ke woawo ɖi be, yewoawu.\nKe ne amea ɖe tso sika, klosalo, kpe xɔasiwo, atiwo, gbe, alo ahɔ̃liti tui ɖe gɔmeɖoɖoanyi sia dzi la,


Mateo 22 | Biblia Le Internet Dzi | Xexe Yeye Gɔmeɖeɖe (1984)\n22 Yesu yi eƒe ŋuɖoɖoa dzi to kpɔɖeŋu bubuwo wɔwɔ na wo me gblɔ be: 2 “Dziƒofiaɖuƒe la le abe ame aɖe si nye fia, si ɖo srɔ̃ɖekplɔ̃ na viaŋutsu la ene. 3 Eye wòdɔ eƒe kluviwo be woayɔ ame siwo wokpe la ava srɔ̃ɖekplɔ̃a ŋu, gake womedi be yewoava o. 4 Egadɔ kluvi bubuwo ɖa gblɔ be, ‘Migblɔ na ame kpekpeawo be: “Kpɔ ɖa! Meɖa ŋdɔnuɖuɖua vɔ, wowu nye nyitsuwo kple lã damiwo, eye nu sia nu sɔ gbe. Miva srɔ̃ɖekplɔ̃a ŋu.”’ 5 Gake wodzo ɖekematsɔlemetɔe, ame ɖeka dzo yi eƒe agble me, bubu yi eƒe adzɔ do ge; 6 gake esi mamlɛawo lé eƒe kluviawo la, woɖi gbɔ wo hewu wo. 7 “Ke fia la do dziku, eye wòdɔ eƒe aʋakɔwo, eye wotsrɔ̃ amewula mawo hetɔ dzo woƒe du la. 8 Eye wògblɔ na eƒe kluviawo be: ‘Srɔ̃ɖekplɔ̃a ya sɔ gbe xoxo, gake ame siwo wokpe la medze o. 9 Eya ta miyi dua ƒe mɔ gãwo dzi, eye ame sia ame si miakpɔ la, mikpee va srɔ̃ɖekplɔ̃a ŋu.’ 10 Eya ta kluvi mawo yi mɔwo dzi, eye woƒo ame siwo katã wokpɔ la nu ƒu, ame vɔ̃ɖiwo kple ame nyuiwo siaa; eye xɔ si me wonɔ srɔ̃ɖeɖea wɔm le la yɔ fũu kple ame siwo nɔ kplɔ̃ ŋu. 11 “Esi fia la va be yealé ŋku ɖe ame kpekpeawo ŋu la, eƒe ŋku kli ame aɖe si medo srɔ̃ɖewu o la le afi ma. 12 Eya ta egblɔ nɛ be, ‘Xɔ̃, aleke nèwɔ ge ɖe afi sia evɔ mèdo srɔ̃ɖewu o?’ Eye mete ŋu ke nu o. 13 Eye fia la gblɔ na eƒe dɔlawo be: ‘Miblae asi kple afɔ, eye mitsɔe ƒu gbe ɖe viviti me le xexe. Afi mae eƒe avifafa kple aɖukliɖuɖu anɔ.’ 14 “Elabena ame geɖewoe wokpe, gake ame ʋɛ aɖewo koe wotia.” 15 Eye Farisitɔwo yi ɖade adaŋu, bene yewoalée le eƒe nuƒo me. 16 Eya ta wodɔ woƒe nusrɔ̃lawo kple Herodes habɔbɔ me nɔlawo ɖe egbɔ, be woagblɔ be: “Nufiala, míenyae be ètoa nyateƒe, eye èfiaa Mawu ƒe mɔ la le nyateƒe me, eye mèdea ame dzi o, elabena mèwɔa nu ɖe amewo ƒe gotagome dzedzeme nu o. 17 Eya ta gblɔe na mí: Nu kae nye wò susu? Ðe se ɖe mɔ be míaxe adzɔ na Kaisaroa, alo se meɖe mɔ o?” 18 Gake esi Yesu kpɔ woƒe vɔ̃ɖivɔ̃ɖi dze sii la, egblɔ be: “Alakpanuwɔlawo, nu ka tae miele teyem kpɔ? 19 Mitsɔ gaku si wotsɔna xea adzɔ la fiam.” Wotsɔ denario ɖeka vae nɛ. 20 Eye wògblɔ na wo be: “Ame ka ƒe nɔnɔmetata kple nuŋɔŋlɔ ye nye esia?” 21 Wogblɔ be: “Kaisaro tɔe.” Eye wògblɔ na wo be: “Ekema mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.” 22 Esi wose esia la, ewɔ nuku na wo, eye wogblẽe ɖi hedzo. 23 Gbe ma gbe la, Zadukitɔwo, ame siwo gblɔna be tsitretsitsi meli o la, va egbɔ hebiae be: 24 “Nufiala, Mose gblɔ be, ‘Ne ame aɖe ku, gake vi mele esi o la, ele be nɔviaŋutsu naxɔ srɔ̃a aɖe, eye wòado ƒome ɖi na nɔvia.’ 25 Nɔviŋutsu adre aɖewo nɔ mía dome; eye gbãtɔa ɖe srɔ̃ eye wòku, eye esi medzi vi aɖeke o ta la, egblẽ srɔ̃a ɖi na nɔvia. 26 Nenemae wòdzɔ ɖe evelia kple etɔ̃lia dzi, va se ɖe adrelia hã dzi. 27 Mlɔeba la, nyɔnu la hã va ku. 28 Eya ta le tsitretsitsia me ɖe, wo ame adreawo dometɔ ka srɔ̃ wòanye? Elabena wo katã woɖee kpɔ.” 29 Yesu ɖo eŋu gblɔ na wo be: “Mieda ƒu, elabena mienya Ŋɔŋlɔawo alo Mawu ƒe ŋusẽ la o; 30 elabena le tsitretsitsi la me la, ŋutsuwo meɖea srɔ̃ o, eye wometsɔa nyɔnuwo nana be woaɖe o, ke boŋ wonɔna abe mawudɔla siwo le dziƒo ene. 31 Ke le ame kukuwo ƒe tsitretsitsi ŋuti la, ɖe miexlẽ nya si Mawu gblɔ na mi be, 32 ‘Nyee nye Abraham ƒe Mawu kple Isak ƒe Mawu kple Yakob ƒe Mawu’ la oa? Menye ame kukuwo ƒe Mawue wònye o, ke boŋ agbagbeawo tɔe.” 33 Esi amehaawo se nya siawo la, wolulu le ale si wòfia nui ta. 34 Esi Farisitɔwo se be etsi nya ɖe Zadukitɔwo nu la, woƒo wo ɖokui nu ƒu. 35 Eye esi wo dometɔ ɖeka si nya Sea nyuie la di be yeadoe kpɔ la, ebiae be: 36 “Nufiala, sedede kae nye gãtɔ le Se la me?” 37 Egblɔ nɛ be: “‘Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.’ 38 Esiae nye sedede gãtɔ kple gbãtɔ. 39 Evelia, si ɖii, lae nye esi: ‘Ele be nàlɔ̃ hawòvi abe wò ŋutɔ ɖokuiwò ene.’ 40 Se blibo la katã ku ɖe sedede eve siawo ŋuti, Nyagblɔɖilawo hã.” 41 Ke esi Farisitɔwo ƒo ƒu la, Yesu bia wo be: 42 “Nu kae nye miaƒe susu le Kristo la ŋu? Ame ka ƒe vie wònye?” Woɖo eŋu nɛ be: “David ƒe vie.” 43 Egblɔ na wo be: “Ekema aleke wɔ gbɔgbɔ ʋã David wòyɔe be ‘Aƒetɔ,’ esi wògblɔ be, 44 ‘Yehowa gblɔ na nye Aƒetɔ be: “Bɔbɔ nɔ anyi ɖe nye nuɖusi me, va se ɖe esime matsɔ wò futɔwo ade wò afɔ te”’? 45 Eya ta ne David yɔe be ‘Aƒetɔ’ ɖe, ke aleke wɔ wònye via?” 46 Eye ame aɖeke mete ŋu gblɔ nya aɖeke tsɔ ɖo eŋu nɛ o, eye tso ŋkeke ma dzi la, dzi meganɔ ame aɖeke ƒo be wòabia nya bubu aɖekee o.